Majikan perlu tanggung kos bawa masuk pekerja asing, kata Hamzah

Majikan yang berminat untuk menggajikan pekerja asing perlu menanggung semua kos berkaitan untuk membawa mereka masuk ke Malaysia, antaranya meliputi kadar bayaran levi dan kos kuarantin wajib setelah mereka tiba di pintu masuk negara.Menteri Dalam Negeri Hamzah Zainudin berkata ketibaan semua pekerja asing hanya dibenarkan melalui pintu masuk Lapangan Terbang Antarabangsa Kuala Lumpur (KLIA), klia2 serta pintu masuk Sabah dan Sarawak yang akan ditetapkan kemudian nanti.Bercakap dalam sidang selepas mesyuarat bersama antara menteri dalam negeri dan menteri sumber manusia mengenai pengurusan pekerja asing hari ini beliau berkata, pekerja asing juga perlu menjalani tempoh kuarantin wajib selama tujuh hari di pusat kuarantin yang diperakui oleh kerajaan.Pada 22 Oktober lepas, Perdana Menteri Ismail Sabri Yaakob dilaporkan berkata Jawatankuasa Khas Pengurusan Pandemik Covid-19 yang dipengerusikannya telah meluluskan prosedur operasi standard (SOP) kemasukan pekerja asing bagi memenuhi keperluan sektor perladangan, seterusnya sektor lain yang dibenarkan.SOP kemasukan pekerja asing turut merangkumi empat peringkat iaitu praperlepasan, semasa ketibaan, selepas ketibaan iaitu tempoh kuarantin dan pasca kuarantin.Mengenai Program Rekalibrasi Pulang, Hamzah berkata 147,705 pendatang tanpa izin telah berdaftar untuk program berkenaan setakat 21 Oktober lepas, dan seramai 124,423 daripada jumlah itu telah pulang ke negara asal.“Kerajaan telah menjana RM71 juta daripada pelaksanaan Program Rekalibrasi Pulang ini melalui bayaran kompaun yang dikutip,” katanya dan menambah kejayaan kutipan itu didorong oleh pembukaan kaunter khas untuk memudah cara kepulangan mereka di beberapa pintu keluar negara iaitu di KLIA, klia2, Stulang Laut dan Pasir Gudang di JohorBagi Program Rekalibrasi Tenaga Kerja pula, Hamzah berkata seramai 212,926 pendatang tanpa izin telah berdaftar untuk diregularisasikan sebagai pekerja asing yang sah, dengan 34,318 individu lulus verifikasi manakala 20,889 lagi gagal. “Seramai 157,719 pendatang tanpa izin masih belum hadir proses verifikasi di Jabatan Imigiresen. Peserta yang gagal dalam proses regularisasi Program Rekalibrasi Tenaga Kerja akan secara automatik dihantar pulang melalui Program Rekalibrasi Pulang,” katanya.Menurutnya antara sebab mereka gagal di bawah Program Rekalibrasi Tenaga Kerja itu adalah faktor had umur, memandangkan pekerja asing yang ingin bekerja di Malaysia ditetapkan berumur bawah 45 tahun, dan mereka dibenarkan bekerja sehingga usia 55 tahun.Hamzah berkata berkata kutipan wang cagaran untuk Program Rekalibrasi Tenaga Kerja yang terkumpul sehingga 20 Oktober lepas adalah sebanyak RM106 juta, manakala kutipan hasil bagi program itu adalah RM4.15 juta merangkumi fi rekalibrasi, levi, pas, visa dan fi proses.Pendaftaran tertinggi di bawah Program Rekalibrasi Tenaga Kerja adalah dari sektor pembinaan iaitu sebanyak 122,075 permohonan, diikuti sektor perkilangan (65,484), dan pertanian (12,003), katanya.Beliau berkata Program Rekalibrasi Tenaga Kerja dilaksanakan sehingga 31 Disember ini, dan dibuka kepada semua sektor, kecuali sektor yang dibekukan sebelum ini, yang melibatkan subsektor seperti perkhidmatan dobi, tekstil, tukang gunting rambut, tukang emas, barangan logam dan lusuh, dan penjagaan dan perkhidmatan komuniti.


Saman fitnah PM terhadap bekas ketua Wanita Bersatu selesai

Ismail Sabri Yaakob dan Anina Saadudin telah merekodkan persetujuan penyelesaian berhubung saman fitnah yang dikemukakan terhadap bekas ketua Wanita Bersatu itu.Pada 5 Mac lepas, Ismail menyaman Anina, 46, atas dakwaan memfitnah beliau di laman Facebook serta menuduhnya sebagai tidak kompeten dalam menjalankan tanggungjawab sebagai menteri kanan (keselamatan) dan menteri pertahanan semasa pelaksanaan perintah kawalan pergerakan (PKP).Peguam Ragunath Kesavan, yang mewakili Ismail, kini perdana menteri, berkata kedua-dua pihak bersetuju memasukkan penghakiman persetujuan berdasarkan terma perintah injunksi yang dikeluarkan sebelum ini.“Penghakiman persetujuan itu dimasukkan petang ini di hadapan hakim Mahkamah Tinggi Mohd Firuz Jaffril. Tiada perintah berkaitan kos atau kerugian,” katanya sambil menambah keputusan hari ini adalah terjumlah kepada penyelesaian penuh bagi tindakan perundangan yang telah diambil sebelum ini.Pada 11 Mac lepas, Ismail memperoleh perintah injunksi sementara untuk memaksa Anina memadamkan semua kenyataan berbaur fitnah terhadap beliau daripada laman Facebooknya.Sebelum ini, mahkamah menetapkan 1 Oktoer sebagai tarikh perbicaraan kes saman itu.Ismail Sabri, 61, atas kapasiti peribadi, memfailkan saman itu atas dakwaan Anina telah menyiarkan 13 kenyataan berbaur fitnah dan memuat naik sebuah video di laman Facebooknya, yang antara lain mendakwa beliau tidak kompeten dalam melaksanakan tugasnya semasa mengenakan peraturan ketat bagi mengekang penularan Covid-19 melalui PKP.Ismail Sabri mendakwa susulan kenyataan berbaur fitnah itu, reputasinya telah tercemar manakala tindakan memuat naik hantaran tersebut dilakukan dengan niat jahat bagi menjejaskan reputasi baik serta imej beliau.Oleh itu, beliau menuntut ganti rugi am, teladan dan tambahan selain faedah, kos dan relief lain yang difikirkan wajar oleh mahkamah.


2 kakitangan Kedutaan Rusia maut dalam letupan bom di Kabul

Dua kakitangan Kedutaan Rusia terbunuh dalam kejadian letupan bom di Kabul, Afghanistan, menurut Kementerian Luar Rusia pada Isnin, lapor Agensi Anadolu.
“Seorang pengganas bertindak meletupkan bom di kawasan berhampiran pintu masuk bahagian konsular Kedutaan Rusia pada 10.50 pagi waktu tempatan.
“Dua kakitangan kedutaan terbunuh, dan warga tempatan turut menjadi mangsa serangan,” menurut kenyataan kementerian itu.
Terdahulu, seorang terbunuh manakala 10 lagi cedera apabila pengebom bunuh diri menyasarkan perhimpunan berhampiran Kedutaan Rusia.
Pasukan keselamatan telah mengepung kawasan itu dan melancarkan siasatan berhubung insiden berkenaan, kata jurucakap polis Kabul Khalid Zadran menerusi Twitter.
Menurut media tempatan, satu letupan kuat dilaporkan berlaku di sekitar bangunan kedutaan di kawasan Darul Aman, barat daya Kabul.
Setakat ini, tiada butiran lanjut didedahkan kepada media mengenai serangan itu.
Baru-baru ini, pengganas Daesh menyasarkan makam dan masjid Taliban di Kabul serta beberapa bahagian lain di negara ini.


Polis India tahan pelajar tonton dokumentari BBC mengenai Modi

Beberapa pelajar ditahan oleh polis Delhi ketika mereka berkumpul untuk menonton dokumentari BBC mengenai Perdana Menteri Narendra Modi baru-baru ini.
India menganggap dokumentari itu sebagai satu propaganda dan negara itu sudah menyekat penstriman dan perkongsiannya di media sosial.
Ini berikutan gangguan sama, ada bertukar ganas, pada perhimpunan minggu ini oleh pelajar yang menonton dokumentari itu kerana mempersoalkan kepimpinan Modi sewaktu rusuhan berdarah dua dekad lalu, ketika penentangnya membangkitkan persoalan mengenai penapisan kerajaan.
Modi, yang dijangka bertanding untuk penggal ketiga dalam pilihan raya tahun depan, adalah ketua menteri Gujarat pada Februari 2002 sewaktu kumpulan perusuh yang disyaki membakar kereta api yang membawa penganut Hindu, mencetuskan salah satu pertumpahan berdarah agama yang paling teruk di India.
Dalam serangan balas di seluruh negeri, sekurang-kurangnya 1,000 orang terbunuh, kebanyakannya orang Islam, ketika orang ramai berarak di jalanan selama beberapa hari, menyasarkan kumpulan minoriti.
Aktivis mendakwa kira-kira 2,500 terbunuh, lebih dua kali ganda daripada jumlah yang diumumkan.
Modi menafikan tuduhan bahawa beliau tidak melakukan apa-apa untuk menghentikan rusuhan, dan beliau dibebaskan pada 2012 oleh Mahkamah Agung negara itu. Petisyen mempersoalkan pembebasannya ditolak tahun lalu.
Kerajaan berkata dokumentari BBC bertajuk "India: The Modi Question" yang diterbitkan minggu lalu adalah "satu propaganda" berat sebelah dan menyekat perkongsian mana-mana klip daripadanya di media sosial.
Menurut Persekutuan Pelajar India (SFI), ia merancang untuk menayangkan dokumentari itu di seluruh India.
"Mereka tidak akan menghentikan suara pembangkang," kata Mayukh Biswas, setiausaha agung SFI, sayap pelajar Parti Komunis India (Marxis).
Menjelang salah satu pemeriksaan di universiti Jamia Millia Islamia di Delhi, 13 pelajar ditahan di tengah-tengah kawalan ketat polis.
Menurut polis, pihak universiti menyalahkan pelajar kerana mencetuskan "kekecohan di jalanan" dan berkata mereka tidak mempunyai kebenaran untuk mengadakan tayangan.
"Sesiapa yang cuba mengganggu disiplin universiti mereka tidak akan dibebaskan," kata naib canselor universiti itu, Najma Akhtar, kepada Reuters.


Selepas PAS, negeri PH pula umum tak akan bubar DUN

Pakatan Harapan (PH) hari ini berkata tiga negeri di bawah tampuk pimpinan gabungan itu tidak akan membubarkan Dewan Undangan Negeri (DUN) sehingga penggal pentadbiran tamat, senada dengan pendirian PAS awal hari ini.Dalam sebuah kenyataan yang ditandatangani pemimpin PH, mereka berkata keputusan tersebut diambil dengan mengambil kira kesukaran keadaan ekonomi rakyat akibat pandemik Covid-19, bencana banjir dan kos sara hidup yang meningkat secara mendadak.“Majlis Presiden PH hari ini telah memutuskan bahawa kerajaan-kerajaan negeri Selangor, Pulau Pinang dan Negeri Sembilan yang ditadbir PH tidak akan menasihati agar DUN masing-masing dibubarkan sehingga tamat tempoh pada tahun 2023,” katanya.“Majlis presiden menegaskan bahawa fokus segala usaha pada waktu ini harus ke arah menyelamatkan rakyat dan menghidupkan semula ekonomi.”Awal hari ini, Setiausaha Agung PAS Takiyuddin Hassan berkata Jawatankuasa PAS Pusat memutuskan untuk tidak membubarkan DUN di Kelantan, Terengganu dan Kedah, walaupun pembubaran mungkin berlaku di peringkat Parlimen bagi membuka laluan kepada PRU15.“Mengikut perlembagaan, sesebuah DUN mempunyai penggal lima tahun bermula dari hari pertama mesyuarat DUN. Kalau kita lihat penggal pilihan raya umum lepas, belum pun empat tahun,” katanya kepada pemberita.“Mengikut Perlembagaan, sesuatu dewan itu tempohnya adalah sehingga lima tahun, bermula daripada hari pertama persidangan dewan tersebut. Kalau kita tengok dari tempoh PRU ia belum lagi mencukupi tempoh empat tahun.“Itu keputusan kita, sebelum ini tidak timbul isu pembubaran, cuma akhir-akhir ini sahaja,” katanya.Gesaan supaya PRU diadakan mendapat momentum selepas kemenangan Barisan Nasional (BN) pada pilihan raya negeri (PRN) di Johor baru-baru ini, di mana penganalisis berkata peratusan keluar mengundi yang tinggi dalam kalangan pengundi setianya di negeri itu memastikan BN menang besar sedangkan hanya lebih separuh bilangan pengundi yang layak keluar membuang undi mereka.Pada Perhimpunan Agung Umno yang mula berlangsung malam tadi, Timbalan Presiden Umno Mohamad Hasan mengulangi gesaan tersebut.Bagaimanapun, Ismail menepis gesaan tersebut, mengatakan pembubaran Parlimen berada di bawah bidang kuasa Yang di-Pertuan Agong.


RUU Akta 342 ditangguh ke sidang Parlimen akan datang

Pembentangan Rang Undang-undang (RUU) untuk meminda Akta Pencegahan dan Pengawalan Penyakit Berjangkit 1988 (Akta 342) akan dibawa pada sesi sidang Dewan Rakyat akan datang, kata Menteri Kesihatan Khairy Jamaluddin.Menurut Khairy, keputusan itu diambil susulan mesyuarat Jawatankuasa Pilihan Khas Parlimen Kesihatan, Sains dan Teknologi yang turut disertai perdana menteri pagi ini.“Tadi saya berbincang dengan Jawatankuasa Pilihan Khas Kesihatan, Sains dan Inovasi yang dipengerusikan Bandar Kuching (Kelvin Yii), selain disertai Perdana Menteri (Ismail Sabri Yaakob) dan ketua pembangkang (Anwar Ibrahim).“Dalam RUU pindaan Akta 342 (Akta Pencegahan dan Pengawalan Penyakit Berjangkit), sangat penting untuk kita dapat penerimaan dan pematuhan rakyat kerana ia bukan sekadar langkah kesihatan awam yang diperlukan untuk tangani kes Covid-19 saja,” kata Khairy pada sidang tambahan Dewan Rakyat hari ini.Menurut Khairy keputusan sebulat suara untuk menangguhkan pindaan Akta 342 itu bukan disebabkan tidak disokong pada dasar kerana sebahagian besar pindaan sudah dipersetujui, namun wujud beberapa butiran lagi yang perlu dipersetujui bersama.Terdahulu, sidang tambahan Dewan Rakyat ditempohkan selama 15 minit oleh Speaker Dewan Rakyat, Azhar Harun, bagi memberi laluan kepada proses libat urus RUU pindaan Akta 342.Susulan keputusan itu, Khairy berkata, bacaan kali kedua dan ketiga RUU pindaan Akta 342 akan dilakukan pada sidang Dewan Rakyat seterusnya.Katanya, KKM memang berhasrat untuk membawa semula pindaan akta itu, namun ia memerlukan aspek pematuhan dalam kalangan rakyat yang hanya boleh dicapai menerusi kepercayaan dan kemampuan terhadap peruntukan terbabit.“Saya setuju dengan cadangan Bandar Kuching (Kelvin Yii), dulu kita tidak terbitkan, mungkin itu kekhilafan, maka kita akan terbitkan garis panduan yang jelas.“Kita akan terbitkan garis panduan, apa kesalahan, kompaun, nilai dan sebagainya supaya lebih jelas apabila dibuat pindaan serta mendapat sokongan bipartisan.“Yang penting, pematuhan kerana untuk krisis kesihatan awam ia bukan hanya membabitkan tindakan punitif, tetapi kawalan kesihatan awam yang sangat penting. “Justeru, saya akan bawa semula kepada jawatankuasa pilihan khas sebelum dikemukakan kepada majlis,” katanya.


SPRM dedah amalan rasuah dalam pembelian bekalan perubatan sepanjang pandemik

Suruhanjaya Pencegahan Rasuah Malaysia (SORN) hari ini mendedahkan bahawa amalan rasuah berlaku dalam pembelian peralatan perubatan semasa fasa pandemik Covid-19, sekali gus mengumumkan siasatan sedang dijalankan berhubung isu itu membabitkan proses pemerolehan dalam sektor perkhidmatan perubatan.Menurut Ketua Pesuruhjaya SPRM Azam Baki, siasatan turut dimulakan membabitkan isu salah guna kuasa dalam mengalihkan bantuan dan pakej rangsangan, selain penipuan berkait pemalsuan peralatan perlindungan perubatan seperti topeng muka dan sarung tangan dari segi kuantiti dan kualiti.Menyampaikan ucaptama pada Forum Suruhanjaya Pencegahan Rasuah Malaysia Ketiga di Putrajaya, Azam turut bercakap mengenai rasuah melibatkan pegawai penguat kuasa yang bertugas ketika pelaksanaan perintah kawalan pergerakan (PKP) di seluruh negara.“Malang sekali, walaupun negara dalam keadaan pandemik dan darurat, beberapa pembelian ini terlibat dengan rasuah,” katanya.“Ini menunjukkan terdapat segelintir pihak tidak bertanggungjawab yang sanggup mengambil kesempatan untuk mengaut keuntungan haram daripada derita dan musibah yang ditanggung rakyat.”Berhubung aktiviti SPRM secara keseluruhannya, beliau berkata agensi itu sudah membuka 829 kertas siasatan pada 2021 dengan 851 tangkapan.Sebanyak 376 kertas siasatan dibuka dalam tempoh empat bulan pertama 2022, dan 415 tangkapan telah dibuat dalam tempoh tersebut.Katanya, prestasi dalam proses pemulihan aset juga stabil, dengan sejumlah RM162 juta aset dirampas pada 2021 dan RM5.13 bilion dalam sitaan.Pada suku pertama 2022, RM12.58 juta aset dirampas, dan RM59 juta disita.Dalam kes berkait 1MDB pula, Azam berkata SPRM berjaya mendapatkan semula RM14 bilion pada 2020 melalui kompaun dan penyelesaian, termasuk penghantaran pulang hasil jenayah dari negara luar.Menurutnya, pada 2021, RM5.11 bilion diperoleh melalui penyelesaian.


Kerajaan, AGC dapat kebenaran rayu batal saman kumpulan hak asasi manusia

Kerajaan Malaysia dan Jabatan Peguam Negara (AGC) mendapat kebenaran untuk meneruskan rayuan mereka di Mahkamah Persekutuan untuk membatalkan dua saman yang dikemukakan oleh Lawyers for Liberty (LFL) terhadap kerajaan Malaysia dan Singapura.
Panel tiga hakim Mahkamah Persekutuan diketuai Hakim Besar Sabah dan Sarawak Abdul Rahman Sebli memutuskan kerajaan Malaysia dan AGC telah memenuhi keperluan Seksyen 96 Akta Mahkamah Kehakiman 1964 untuk kebenaran diberikan kepada mereka meneruskan rayuan.
Dua lagi hakim yang menganggotai panel itu ialah Hakim Mahkamah Persekutuan Zabariah Mohd Yusof dan Hasnah Mohammed Hashim.
Peguam Kanan Persekutuan Liew Horng Bin mewakili kerajaan Malaysia dan AGC, mahu Mahkamah Persekutuan mempertimbangkan dan memutuskan tujuh persoalan undang-undang.
Antara persoalannya sama ada mahkamah di Malaysia mempunyai bidang kuasa untuk mendengar isu kedaulatan negara asing berdasarkan perakuan yang dikeluarkan oleh Yang di-Pertuan Agong mengiktiraf sesebuah negara asing sebagai negara yang berdaulat.
Soalan lain ialah sama ada mahkamah Malaysia boleh melaksanakan bidang kuasa apabila isu kekebalan kedaulatan ke atas sesuatu akta kerajaan asing dibangkitkan dan persoalan ketiga sama ada mahkamah Malaysia mempunyai bidang kuasa untuk mengadili ke atas kelakuan negara asing bagi tindakan jure imperri (hak kedaulatan).
Berikutan keputusan Mahkamah Persekutuan memberikan kebenaran kepada kerajaan dan AGC, Mahkamah Persekutuan akan mendengar merit rayuan pada tarikh lain yang akan ditetapkan kemudian.
Kedua-dua saman itu difailkan oleh LFL pada 2020 selepas Singapura, di bawah Akta Perlindungan daripada Kepalsuan dan Manipulasi Dalam Talian (Pofma), mengarahkan kumpulan hak asasi itu memasukkan notis pembetulan berkaitan kenyataan medianya yang disiarkan di laman webnya yang mendakwa kaedah kejam dan menyalahi undang-undang digunakan untuk menghukum mati banduan di penjara Changi, Singapura.
LFL memfailkan saman pertama terhadap kerajaan Malaysia, memohon deklarasi antara lain LFL tidak boleh tertakluk kepada sebarang proses di Malaysia lanjutan daripada undang-undang Singapura.
Saman kedua yang difailkan LFL adalah terhadap Menteri Dalam Negeri Singapura, memohon perisytiharan bahawa arahan pembetulan tidak boleh dikuatkuasakan terhadap kumpulan hak asasi itu di Singapura.
Pada 23 Disember 2020, Mahkamah Tinggi memberikan kebenaran kepada AGC untuk campur tangan dalam saman kedua.
Kedua-dua kerajaan Malaysia dan AGC kemudian memohon untuk membatalkan kedua-dua saman itu atas alasan bahawa melalui perakuan yang dikeluarkan oleh Yang di-Pertuan Agong bertarikh 16 April 2020, Malaysia mengiktiraf Singapura sebagai negara berdaulat dan oleh itu Singapura menikmati imuniti berhubung arahan pembetulan dan keputusan menteri Singapura itu.
Mahkamah Tinggi pada 10 Jun 2021 membenarkan permohonan kerajaan Malaysia dan AGC untuk membatalkan saman itu.
Bagaimanapun, pada 20 Julai 2022, Mahkamah Rayuan membatalkan keputusan Mahkamah Tinggi selepas membenarkan rayuan LFL. Ia memerintahkan saman itu dipindahkan semula ke Mahkamah Tinggi untuk perbicaraan penuh di hadapan hakim Mahkamah Tinggi lain, menyebabkan kerajaan Malaysia dan AGC memfailkan kebenaran untuk merayu ke Mahkamah Persekutuan.
Pada prosiding yang dijalankan secara dalam talian hari ini, peguam Gurdial Singh Nijar berhujah bahawa Mahkamah Rayuan adalah betul untuk memerintahkan saman itu dijalankan perbicaraan penuh.


2,068 kes baru Covid-19, 2,230 pulih, 3 lagi kematian dilaporkan

Sebanyak 2,068 kes baru Covid-19 dikesan hari ini termasuk 2 jangkitan import, menjadikan angka keseluruhan penularan dalam negara berjumlah 115,078 kata Ketua Pengarah Kesihatan Dr Noor Hisham Abdullah.Katanya, sebanyak 2,230 pesakit pulih dan dibenarkan pulang, menjadikan jumlah keseluruhan angka sembuh 91,171 kes atau 79.2%.“Selangor melaporkan kes harian tertinggi iaitu sebanyak 776 kes atau 37.5%.“Ini diikuti Kuala Lumpur sebanyak 457 kes (22.1%) dan Sabah 239 kes (12.3%),” katanya dalam satu kenyataan.Katanya, kes aktif dengan kebolehjangkitan pula berjumlah 23,433.“Daripada jumlah itu 126 pesakit di tempatkan di Unit Rawatan Rapi termasuk 54 memerlukan bantuan alat pernafasan,” katanya.Dukacita dimaklumkan terdapat tiga lagi kematian dilaporkan, menjadikan jumlah mangsa yang maut meningkat kepada 474 orang.Noor Hisham berkata terdapat tiga lagi kluster baru dikesan membabitkan Kluster Rawa Akasia di daerah Timur Laut, Barat Daya, Seberang Perai Tengah dan Seberang Perai Selatan di Pulau Pinang dengan 117 kes dikesan positif.Turut dilaporkan Kluster Jalan Perindustrian di daerah Kulai, Johor (20 kes) dan Kluster Rantau Semarak di daerah Maran, Pahang serta Gombak di Selangor (18 kes).


Jelebu pasca 13 Mei

Aku sampai kembali ke kampung.
Di Kampung Chenor semua sama seperti yang aku tinggalkan tiga bulan dahulu.
Pak Ngah Aminuddin Manaf menang dalam Pilihan Raya Umum ke-3 (PRU3).
Pak ngah menjadi wakil rakyat untuk kawasan Simpang Pertang untuk kali kedua.
Tahun 1969, rumah aku di Kampung Chenor masih menggunakan pelita minyak gas dan air perigi.
Perigi batu depan rumah kini sudah ada dinding papan.
Perigi batu ini khusus untuk air  minum. Walaupun dalam kawasan rumah keluarga kami, tetapi masih boleh dikongsi oleh jiran sekampung.
Ini amalan budaya Melayu tradisional yang tidak wujud konsep swasta. Konsep milik peribadi ini amat baru.
Di kampung semua dikongsi. Semua tolong menolong. Ke bukit sama di daki, ke lurah sama di turuni.
Budaya ini masih kuat dalam kampung Melayu tradisional.
Aku tak tahu bagaimana dengan budaya baru di Kampung Felda atau di kampung tanah rancangan yang dianggap moden.
Untuk ke perigi mandi kami perlu berjalan ke kawasan kampung di belakang rumah.
Ada sebuah perigi mandi yang lumayan. Airnya sentiasa melimpah ruah.
Letaknya di tepi paya pohon sagu di sebelah kolam ikan milik Mak Long Noriah dan Pak Long Mansor.
Satu hari aku terjumpa satu tin cat putih lebihan daripada cat tingkap rumah.
Tanpa dipengaruhi oleh sesiapa aku melakar logo “peace”, dua huruf “B” terbalik di dinding papan perigi aku.
Ini simbol “ban the bomb”, simbol anti perang.
Logo ini aku lihat banyak diguna pakai oleh hippie. Di sebelah logo anti perang ini aku tulis: “Anti-Tunku”.
Dua minggu kemudian tanpa aku sedar cakaran di dinding perigi ini dilihat oleh YB Aminuddin Manaf ketika dia lalu dengan keretanya.
Berita cakaran didinding ini menjadi perbualan waktu makan keluarga kami.
Aku difahamkan YB Aminuddin Manaf menegur adiknya Rais Manaf yang gagal memberi tunjuk ajar kepada Hishamuddin Rais.
YB Aminuddin Manaf agak marah kerana dirinya adalah ketua United Malays National Organisation  Bahagian Jelebu. Mankala presiden parti ini ialah Tunku Abdul Rahman.
Dan aku melakar di dinding perigi: “Anti-Tunku”.
Abah aku tidak pula meminta aku memadamkan cakaran itu.
Apakah dia bersetuju dengan apa yang aku lakukan tidak pula aku tahu.
Cakaran ini dari tidak ada orang tahu kini menjadi  buah mulut dan satu tarikan untuk orang kampung. Aku merasa bangga.
Ketika bercuti ini aku cari kembali kawan-kawan lama.
Aku sempat berjumpa kawan bekas warga asrama Sekolah Menengah Undang Jelebu (SMUJ), Mat Sham dari Petasih dan Omar Razak dari Peradung.
Kami berjumpa di Kuala Klawang. Mereka berdua masih merancang untuk menyambung belajar.
Bila berjumpa kami berlabun tentang 13 Mei dan apa yang berlaku di Kuala Lumpur.
Kami ini macam “orang buta” menggambarkan gajah.
Mengikut mereka, di Jelebu tidak ada apa-apa kejadian berlaku.
Cina, Melayu dan India hidup macam biasa.
Warga India di Kaman Keling, Kuala Klawang masih bekerja untuk Public Works Department (PWD).
Cina dalam pekan Kuala Klawang dan Titi memilih wakil rakyat Mister Lim Kim Kee dari Malaysian Chinese Association (MCA).
Di Jelebu Melayu tidak bergaduh dengan Cina. Getah keping dan getah buku masih di jual kepada Tok Peraih Cina di Kuala Klawang.
Pasar sayur dan ikan masih di jalankan oleh penjual Cina.
Barang runcit masih dibeli dari kedai Cina. Malah keluarga aku sendiri masih berlanggan dan membeli bahan makanan sistem tulis di “buku 555” dari kedai Cina Seng di Kuala Klawang
Mat Sham dan Omar yang tidak keluar dari kampung hanya mendengar khabar angin. Apa yang mereka dengar tidak jauh bezanya dari apa yang aku tahu.
Tapi peristiwa 13 Mei ini membuka banyak cerita dan kisah lama.
Kami usik kembali kisah “Bintang Tiga”. Muncul kembali cerita selendang merah dan parang terbang.
Seperti di Malay College Kuala Kangsar (MCKK) anak-anak muda di Jelebu juga ada kesedaran untuk kembali belajar bersilat.
Dari Mat Sham aku dengar cerita gelanggang silat mula di buka di Petasih dan di Geylang.
Kisah Kiyai Salleh dan Selendang Merah aku dengar lagi.
Aku tidak tahu siapa Kiyai Salleh ini. Mungkin dari Muar mungkin dari Batu Pahat. Aku tidak tahu buah butir sejarahnya.
Apa yang aku dengar ialah keperwiraan Kiyai Salleh melawan Bintang Tiga. Kiyai ini dikatakan menggunakan ilmu kebatinan Melayu yang menjadikan dirinya kebal.
Kisah ini sama seperti yang aku dengar di Dorm 20.
Kisah kekebalan kiyai dan tok guru silat. Malah ada tok guru silat yang berupaya mandi minyak  panas yang menggelegak.
Tapi cerita dari Lee Keong agak berbeza. Dia bercerita bagaimana dalam pekan Kuala Klawang ramai anak muda Cina yang dulunya bekerja di Kuala Lumpur kini pulang kembali.
Mereka pulang secara tergesa-gesa.
Malah satu dua “kaki busuk”, samseng kampung sempat melarikan diri dari Kuala Lumpur dan pulang menginap di Jelebu.
Rondaan polis dan askar dengan peraturan darurat menjadikan ramai samseng Cina di Kuala Lumpur jadi takut. Mengikut Lee Keong Kuala Lumpur menjadi wilayah bahaya untuk mereka.
Bila aku berlegar dekat pasar basah Kuala Klawang aku ternampak dua tiga orang yang kami kenali di Kuala Klawang sebagai kaki busuk sedang menjadi penjual sayur dan ikan.
Tahun 1969 abah aku ketika ini bekerja di Seremban dan sekali-sekala di Kuala Lumpur sebagai pegawai keselamatan.
Abah aku juga membawa pulang kisah-kisah 13 Mei yang tidak sahih.
“Mayat terapung dalam Sungai Klang.” Surah tidak sahih dan khabar angin dari abah aku.
Abah aku juga berkisah tentang jumlah korban.
Cerita mulut khabar angin yang digaul dengan “ajinomoto menjadikan angka korban 13 Mei amat jauh bertingkah daripada apa yang aku baca dari Utusan Malaysia.
Abah aku juga bercerita tentang Sungai Buloh. Daripada apa yang aku difahamkan Sungai Buloh di jadikan wilayah di mana mayat mangsa tragedi 13 Mei dikebumikan.
Kali pertama aku dengar mayat ditanam di Sungai Buloh aku terperanjat. Kenapa mayat dibawa ke Jelebu untuk di kebumikan.
Aku bertanya kerana di Jelebu juga ada kampung bernama Sungai Buloh.
Terletak dalam daerah Durian Tipus bersempadan dengan Karak di Pahang. Aku tak sangka ada tempat lain yang namanya juga Sungai Buloh.
Bila diterangkan baru aku faham.
Di Selangor juga ada Sungai Buloh. Daripada apa yang aku dengar, mayat ditanam di kawasan Hospital Penyakit Kusta Sungai Buloh. Kenapa ditanam di kawasan kusta hanya Guru Nanak yang tahu.
Emak aku Cikgu Zaleha Sidek selalu ada mesyuarat. Kadang kala di sebelah petang lepas sekolah ada mesyuarat.
Dulu emak aku sibuk dengan mesyuarat Women Institute (WI). Ada belajar buat kuih cake “orang putih” atau membungkus kuih dan hadiah untuk pesakit di Hospital Petaling.
Emak aku sentiasa aktif membuat kerja amal. Kali ini agak berlainan.
“Meeting kek mano mak?” Aku bertanya.
“Pejabat DO, OCPD pun ada sama.” Emak aku menjawab.
Awalnya aku tidak faham apa tugas Cikgu Zaleha bermesyuarat dengan Tuan DO dan Tuan OCPD.
Akhirnya  baru aku di fahamkan emak aku ini dilantik sebagai salah seorang anggota jawatankuasa Mageran untuk daerah Jelebu.
Mageran Jelebu ini adalah jaringan dari Mageran di Kuala Lumpur yang dikepalai oleh Abdul Razak Hussein.
Satu petang Mak Long Noriah aku datang ke rumah.
Dia bercerita bagaimana dia merasa takut ketika berlaku 13 Mei. Dia teringatkan aku yang tidak berada di kampung.
“Mak long risau, Isam selamat ke tidak.” Mak long bercerita.
“Mak long takut ekao naik kereto api. Ekao selamat tak? Mak long donga cerito dalam kereto api pun ado kono bunuh.” Mak long bertanya sambil menyebar berita yang tidak sahih.
Ketika ini akhbar dan radio selalu memberi ingatan kepada semua orang agar jangan dengar khabar angin. Ini kerana pelbagai khabar angin tersebar tentang 13 Mei.
Lalu aku tergambar kembali akan wajah-wajah Askar Melayu yang siap bersenjata tegak berdiri di pintu masuk ke koc kereta api.
“Semua ok mak long, dalam kereta api pun ada askar.”
Jawapan aku untuk menenteramkan hati mak long yang gusar.
Satu hari aku berjumpa dengan Mister Gamma Khan di kawasan sekolah. Aku datang untuk melihat zoo sekolah yang satu ketika dahulu aku juga aktif mengambil bahagian untuk mendirikannya.
Zoo sekolah ini bertujuan untuk mengenalkan arnab, ular, kucing hutan, biawak, tenggiling dan burung-burung kepada pelajar.
Zoo yang terletak di sebelah bilik makmal sains  menjadi tarikan kepada pelajar yang berminat dalam ilmu biologi.
“Isham, how is MCKK?” Mister Gamma bertanya.
“All good sir.” Aku menjawab.
“You like the town? Kuala Kangsar, my town.” Mister Gamma menambah cerita.
“Let’s do a durian party.” Mister Gamma tiba-tiba memberi cadangan.
Ketika ini musim durian di Jelebu. Malah pasca 13 Mei musim durian menjadi-jadi di banyak negeri di Semenanjung.
Aku ada terbaca dalam akhbar tentang “Parti Durian Muhibah” yang diadakan di beberapa pekan di Semenanjung. Ini pesta makan durian.
Muhibah menjadi tema dengan tujuan mengumpulkan kembali persahabatan dan menyambung kembali silaturahim Cina, Melayu dan India yang dirosakkan oleh 13 Mei.
Justeru dikenali sebagai “Muhibah Durian Party”.
Idea Muhibah Durian Party ini merebak.
“Ok, let’s do it.” Aku menyokong cadangan Mister Gamma.
Esoknya kami berjumpa lagi. Aku ajak Lee Keong datang sama. Mister Gamma akan mengurus dana.
Dia minta derma daripada guru-guru SMUJ. Parti ini akan diadakan di kawasan sekolah SMUJ.
Aku ditugaskan menjemput kenalan Melayu. Lee Keong di tugas untuk menjemput warga Cina dari pekan Kuala Klawang.
Aku ingat lagi petang Sabtu itu ramai tetamu datang ke kawasan sekolah SMUJ.
Kami makan durian beramai-ramai di tanah lapang tempat perhimpunan rasmi sekolah setiap pagi  hari Isnin.
Pak Itam Hashim aku datang dari Kampung Chenor.
Berapa orang tua dari Kampung Sarin dan Kampung Tembun datang sama.
Ramai warga Cina dari pekan Kuala Klawang datang bersama.
Mereka kenal baik dengan Mister Gamma. Juga turut sama pada petang itu adalah kawan-kawan budak sekolah SMUJ.
Mister Gamma juga adalah “stringer” untuk akhbar New Straits Times. Dia melaporkan berita  Muhibah Durian Party di Kuala Klawang.
Dua hari kemudian keluar berita ini dalam akhbar New Straits Times. Aku merasa puas hati dan bangga.
Cuti hampir habis. Ketika mengemas beg untuk pulang ke Kuala Kangsar aku terjumpa kartus ganja.
Tanpa tembakau dan daun rokok. Aku gulung ganja dengan kertas buku.
Tanpa pengalaman, tanpa alat yang betul aku gagal menikmati ganja pada malam itu. Lebihan ganja itu aku berikan kepada Mat Zain jiran sebelah kampung aku.
Sebelum pulang ke Kuala Kangsar Mister Gamma memberi aku seratus keping penanda buku dengan logo zoo SMUJ.
Mister Gamma meminta aku menjual penanda buku ini di MCKK untuk mengumpul dana zoo sekolah lama aku.
Sabtu akhir cuti sekolah aku naik teksi ke Seremban. Dari Seremban aku naik bus Foh Hup ke Kuala Lumpur. Awal petang aku sampai ke Stesen Bas Pudu.
Aku menapak dan melintas Foch Avenue dan terus ke Stesen Kereta Api Kuala Lumpur.
Di stesen kawan-kawan dari Johor Bahru dan Gemas sudah sedia menunggu. Ghani, Hatta, Baharuddin, Rashid semua ada di stesen.
Kereta api dari Kuala Lumpur ke Butterworth bergerak jam 8.30 malam dan sampai ke Kuala Kangsar jam 1.00 pagi.
Malam ini aku merasa paling selamat dalam kereta api kerana beberapa gerabak di penuhi oleh Askar Melayu. Mereka dalam perjalanan ke utara. Mungkin ke sempadan Siam.
Apa yang menarik perhatian aku ialah para askar semunya memakai skarf terlilit di leher berwarna merah.
Lalu aku teringat akan selendang merah Kiyai Salleh.
Apakah askar Melayu ini juga anak murid Kiyai Salleh?
Pertanyaan yang aku tidak temui jawapan.
Bila wisel berbunyi kami masuk ke  dalam koc.
Bila kereta api bergerak aku budak Jelebu sekali lagi berubah untuk menjadi budak koleq.


Polis kawal ketat pintu Istana Negara

Suasana di Pintu Utama Istana Negara tenang dan dikawal ketat pasukan Polis Diraja Malaysia (PDRM) sejak pagi tadi.Pengamal media tempatan dan antarabangsa telah berkumpul di sekitar kawasan ini sejak pukul 11 pagi tadi bagi mengikuti perkembangan semasa dan menanti keberangkatan tiba rombongan Raja-Raja Melayu yang dijangka menghadiri mesyuarat khas petang ini.Polis juga memasang pemisah dan kon sebagai langkah keselamatan untuk memastikan pematuhan Prosedur Operasi Standard (SOP) penjarakan fizikal petugas media.Sementara itu, kenderaan rasmi yang membawa Yang di Pertuan Agong, Sultan Abdullah Sultan Ahmad Shah dilihat masuk ke Istana Negara pada pukul 12.23 tengah hari.Petang ini, Majlis Raja-Raja Melayu dijangka bermesyuarat bagi membincangkan cadangan-cadangan yang dikemukakan Perdana Menteri Muhyiddin Yassin susulan mesyuarat khas jemaah menteri yang dipengerusikan beliau di Putrajaya, pagi Jumaat lepas.Pada petang hari sama, Muhyiddin bersama beberapa menteri Kabinet menghadap Agong di Istana Abdulaziz di Kuantan, Pahang.Semalam, Istana Negara dalam satu kenyataan memaklumkan Sultan Abdullah telah berkenan menerima sembah taklimat cadangan-cadangan yang dicapai dalam mesyuarat khas jemaah menteri untuk pertimbangan dan ampun perkenan Agong untuk pelaksanaannya.Dalam kenyataan sama, Agong dimaklumkan akan mengadakan rundingan dengan Raja-Raja Melayu untuk membincangkan cadangan-cadangan itu.


Perhilitan siasat dakwaan ‘pak belang’ berkeliaran di Perak

Jabatan Perlindungan Hidupan Liar dan Taman Negara (Perhilitan) Perak sedang menyiasat dakwaan terdapat harimau belang yang berkeliaran di kawasan semak berhampiran Jalan Simpang Pulai-Cameron Highlands di sini baru-baru ini.Pengarahnya Yusof Shariff berkata pihaknya telah menghantar Unit Harimau ke lokasi berkenaan untuk tindakan lanjut.“Siasatan sedang dijalankan selepas pihak kami mengesan video tular ini pada kira-kira pukul 10 malam tadi,” katanya ketika dihubungi Bernama hari ini.Video berdurasi 17 saat itu tular menerusi aplikasi TikTok menunjukkan seekor harimau berjalan di celahan semak samun di kawasan berbukit.Pemilik media sosial itu turut mendakwa lokasi terbabit ialah selepas Cafe Banjaran yang terletak berhampiran kawasan rehat dan rawat serta meminta orang ramai berhati-hati.


Membina insinerator kunci pengurusan mampan sisa pepejal

Pada 2005, 75% sisa pepejal dikumpulkan sementara bakinya dibuang oleh pihak lain, termasuk melalui pembuangan sampah secara haram. Hampir 95% sampah yang terkumpul kemudian dibawa ke sekitar 120 kemudahan pelupusan sisa pepejal di seluruh Semenanjung.Menurut kementerian perumahan dan kerajaan tempatan, sekitar RM430 juta (AS$104 juta) telah dibelanjakan untuk menutup hanya 17 dari 165 tempat pembuangan sampah yang ada, dan mempromosikan pembuangan sisa pepejal ke tempat pembuangan sampah.Sampah perbandaran yang dihasilkan setiap hari telah meningkat dua kali ganda – dari 19,000 tan sehari pada 2005 kepada 38,142 tan sampah sehari pada 2018, menurut Perbadanan Pengurusan Sisa Pepejal dan Pembersihan Awam (SWCorp). Ini bermakna penjanaan sisa pepejal per kapita sekitar 0.8kg seorang sehari pada 2005 berbanding purata 1.17kg seorang sehari pada 2018.Pada masa ini, tapak pembuangan dan pelupusan sampah merupakan pilihan utama pengurusan sisa pepejal untuk Malaysia, kerana infrastruktur sampah tidak dibangunkan dengan baik. Pihak berkuasa tempatan yang bertanggungjawab untuk pengurusan sisa pepejal mengalihkan pengumpulan dan pelupusan sisa pepejal kepada syarikat swasta.Namun, kebergantungan pada tapak pembuangan sampah merupakan kaedah kurang mampan kerana tanah lebih diperlukan untuk tujuan lain kerana pembangunan ekonomi yang pesat dalam dua dekad terakhir ini dan tapak pembuangan serta pelupusan sisa pepejal adalah satu sumber pencemaran di mana sisa buangan biodegradasi dan bukan biodegradasi mengeluarkan gas beracun seperti metana ke udara dalam proses penguraian yang memakan masa bertahun-tahun – dari 100 hingga 500 tahun.Satu lagi unsur pengurusan sisa pepejal yang mampan ialah melalui pelaksanaan konsep ekonomi pekeliling (circular economy) – diguna pakai China sebagai dasar nasional dalam rancangan lima tahun ke-11 bermula pada 2006.Intipati konsep ekonomi pekeliling didasarkan pada prinsip merancang penghapusan sisa dan pencemaran, memastikan produk dan bahan digunakan seberapa lama mungkin, dan menjana semula sistem semula jadi.Usaha Singapura menerapkan ekonomi pekeliling berdasarkan strategi serampang tiga mata boleh dicontohi banyak negara – pengurangan sisa; mengitar semula apa yang tidak dapat dikurangkan; dan menjana tenaga melalui pelupusan sisa pepejal dengan menggunakan insinerator untuk mengurangkan jumlah sampah.Ia disebut penjanaan tenaga dari sisa pepejal (waste-to-energy) kerana haba akibat pembakaran sisa dapat dimanfaatkan untuk menjana tenaga elektrik untuk kegunaan domestik. Singapura membakar lebih dari 2.8 juta tan sampah setahun, meningkat daripada 2.4 juta tan pada tahun 2000.Perkara berikutnya yang difokuskan oleh Republik itu adalah bagaimana menggunakan kembali abu pembakaran, dan mengubahnya menjadi pasir – yang diungkapkan dengan nama NEWSand – untuk tujuan pembinaan, sehingga menutup gelung sampah yang dianjurkan oleh ekonomi pekeliling.Sisa abu di bahagian bawah insinerator setelah sisa pepejal dibakar sememangnya toksik tetapi ia berpotensi digunakan setelah dirawat untuk memastikannya sesuai untuk tujuan pembinaan.Ini dilakukan dengan mengeluarkan lebih 200 tan logam sehari dari abu bawah insinerator. Singapura kini sedang melakukan proses rawatan untuk menjadikan abu itu sesuai dengan piawaian persekitaran untuk aplikasi pembinaan.Dengan menggunakan kembali abu dasar insinerator itu, permintaan untuk ruang pembuangan sampah dapat dikurangkan dan jangka hayat tapak pembuangan diperpanjang.Di Malaysia, naratif penggunaan insinerator masih berkisar pada gas toksik yang dikeluarkan ke udara melalui cerobong asap, dan membina insinerator melibatkan pengeluaran modal yang besar. Ini adalah hujah yang ketinggalan zaman.Terdapat langkah-langkah pengawalan pencemaran yang sangat ketat di loji penjanaan tenaga dari sisa pepejal (WTE) – sepertiga proses pembakaran ditujukan untuk sistem rawatan gas serombong untuk kawalan pencemaran.Gas serombong itu melalui pemendap elektrostatik untuk menghilangkan 99.7% habuk. Ia kemudian melalui penapis beg katalitik di mana dioksin – bahan pencemar yang sangat toksik yang merupakan karsinogen kuat hasil dari pembakaran bahan plastik – diubah menjadi karbon dioksida dan air.Oleh itu, pelepasan akhir dari cerobong asap insinerator bersih dan ini adalah piawaian yang digunakan oleh insinerator di Singapura dan negara maju seperti Switzerland dan Jerman.Singapura juga akan melancarkan loji sisa-ke-tenaga bersepadu yang kelima, yang akan menyepadukan pengurusan air dengan sisa ke tenaga. Membina loji baru ini akan membolehkan loji yang lebih usang dan kurang cekap diganti, lantas mengurangkan jejak karbon yang bermakna jumlah sisa yang sama dapat menghasilkan dua kali ganda jumlah tenaga.Sisa makanan yang dikumpulkan juga dapat dicerna bersama lumpur air bekas dari air buangan yang dapat membantu meningkatkan jumlah biogas yang dihasilkan, dan seterusnya jumlah penjanaan tenaga elektrik.Dengan semua kelebihan ini dalam bentuk penjanaan tenaga, menggunakan semula abu insinerator untuk membuat bahan binaan, dan menyepadukan pengurusan air dengan sisa ke tenaga, faktor kos menjadi kurang ketara.Lebih-lebih lagi, insinerator berfungsi 24 jam sehari, tujuh hari seminggu dan 365 hari setahun tanpa mengira cuaca – panas, hujan, kilat, ribut petir atau banjir – yang bermakna setiap hari banyak sisa sampah dikurangkan secara drastik – 90% dengan 10% baki abu.Malah, seorang pencipta Malaysia dilaporkan telah mereka cipta insinerator lebih kecil untuk pengurusan sampah perbandaran yang menggunakan tenaga solar serta dapat merawat gas serombong dan pada masa sama, dapat mengubah abu menjadi baja organik dengan hanya menambahkan habuk papan. Baja ini sangat berguna bagi mereka yang terlibat dalam pertanian bandar.Insinerator yang dikenali dengan nama “The Asher” sedang dieksport ke negara-negara seperti China, Indonesia, Filipina, Dubai dan Singapura.Mungkin apa yang diperlukan adalah untuk perkongsian swasta-awam membina satu insinerator di setiap negeri di Malaysia yang sebenarnya sedang dalam perancangan tetapi ditentang oleh pencinta alam semata-mata untuk menentang.Jika harganya sangat besar sehingga kita tidak dapat membina insinerator besar untuk mendapatkan skala ekonomi seperti yang dilakukan Singapura, maka Malaysia dapat mengikuti model Jepun dalam penggunaan sampah menjadi tenaga dengan membina ratusan insinerator yang lebih kecil, di mana setiap wilayah dan perbandaran mempunyai tanggungjawab untuk melupuskan pembazirannya sendiri.Tetapi sebelum kita mengikuti mana-mana negara, kita harus menilai senario unik kita sendiri dengan melihat landskap sampah kita dan menyesuaikan model yang kita pinjam dengan keadaan khusus di Malaysia.Jamari Mohtar adalah pengarah, media & komunikasi di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.    * Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Tengkujuh dijangka berterusan hingga 24 Disember

Luruan monsun yang sedang berlaku dijangka berlarutan hingga 24 Disember ini dan berpotensi membawa angin kencang, ombak besar serta hujan berterusan di negeri-negeri utara, timur semenanjung dan timur Sabah.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Armizan Mohd Ali berkata laporan daripada Jabatan Meteorologi (MetMalaysia) yang diterima oleh Agensi Pengurusan Bencana Negara (Nadma) petang semalam memaklumkan, keadaan itu juga akan menyebabkan ombak besar di perairan Laut China Selatan.
“Berikutan itu MetMalaysia telah mengeluarkan amaran hujan berterusan melibatkan Perlis, Kedah, Pulau Pinang, Perak, Kelantan, Terengganu, Pahang dan Johor hingga 21 Disember, manakala amaran angin kencang dan laut bergelora di perairan Laut China Selatan hingga 22 Disember,” katanya dalam kenyataan hari ini.
Sementara itu, Armizan berkata Pusat Kawalan Operasi Bencana (PKOB) yang diselaraskan oleh Nadma mula diaktifkan sejak pagi tadi.
Justeru, katanya semua PKOB negeri telah diminta memaklumkan kepada PKOB pusat berhubung sebarang keperluan dan isu yang memerlukan intervensi segera bagi memastikan pengurusan tindak balas berjalan lancar.
Menurut aplikasi Info Bencana Jabatan Kebajikan Masyarakat Malaysia (JKM), sehingga 8.40 malam tadi jumlah mangsa banjir di seluruh negara terus meningkat kepada 10,347 orang daripada 3,081 keluarga.
Mereka ditempatkan di 149 pusat pemindahan sementara (PPS) di enam negeri iaitu 58 PPS di Kelantan, Johor (tiga), Terengganu (84), Perak (dua), dan masing-masing satu di Sarawak serta Pahang.
Pada masa sama, Armizan berkata sehingga 2 petang tadi 51 lokasi banjir turut mengalami kejadian cerun atau jalan runtuh dan mendap serta kerosakkan jambatan.
Menurutnya kejadian itu melibatkan 18 daerah di Terengganu; Kelantan (16); masing-masing empat daerah di Kedah, Negeri Sembilan dan Pahang; Johor (tiga) dan masing-masing satu di Perak dan Selangor dengan membabitkan 18 jalan Persekutuan dan 33 jalan negeri.
Sehubungan itu, beliau menasihatkan penduduk terutamanya di kawasan yang dilanda banjir berwaspada dan sentiasa peka arahan pihak berkuasa.
Orang ramai boleh mendapatkan maklumat dan amaran semasa melalui laman web http://publicinfobanjir.water.gov.my, Facebook: PubliclnfoBanjir dan twitter @JPS InfoBanjir serta aplikasi myCuaca di Google Play serta App Store untuk maklumat cuaca terkini daripada MetMalaysia.


Kecam, ketawakan guru sains DidikTV adalah perbuatan buli siber, kata menteri

Tindakan sebahagian warganet mengecam dan mentertawakan, penyampaian seorang guru sains semasa mengajar dalam bahasa Inggeris di saluran televisyen pendidikan DidikTV, merupakan satu perbuatan buli siber, kata Menteri Komunikasi dan Multimedia Saifuddin Abdullah.Beliau yang melahirkan rasa simpati terhadap guru wanita itu berkata, masyarakat seharusnya mengambil kira bahawa guru tersebut bukan seorang pelakon profesional, dan mungkin tidak pernah mengikuti latihan sebelum penggambaran bagi rakaman berkenaan dibuat.“Beliau tidak patut ‘dibalun’ kerana hanya menjalankan tugas sebagai pendidik… saya juga beranggapan tidak sesuai jika kementerian pendidikan (KPM) diperlakukan (dikecam) sedemikian, kerana ini perkara yang baru dimulakan dan sudah tentu ada kelemahan di sana sini.“Kelemahan ini perlu difahami dan disusuli dengan usaha membaiki keadaan, bagi memastikan kandungannya lebih baik dari semasa ke semasa,” katanya pada sidang media selepas Majlis Penyampaian Sumbangan Dana Persatuan Ibu Bapa dan Guru (PIBG) Sekolah Parlimen Indera Mahkota, di Pejabat Parlimen Indera Mahkota di Kuantan, hari ini.Saifuddin juga mengulangi pendirian KKMM, bahawa suatu akta anti buli siber perlu diwujudkan bagi menangani masalah tersebut, yang boleh menyebabkan mangsanya berdepan masalah seperti kemurungan, selain pernah berlaku kejadian bunuh diri yang dipercayai berpunca daripada buli siber.Saifuddin berkata, kementerian komunikasi dan multimedia (KKMM) juga bersedia menawarkan bantuan kepada KPM, dalam penyediaan kandungan DidikTV, memandangkan kementerian mempunyai kepakaran yang boleh dimanfaatkan seperti Perbadanan Kemajuan Filem Nasional Malaysia (Finas), dalam aspek penggambaran.Saifuddin juga mengulangi pendirian KKMM, bahawa suatu akta anti buli siber perlu diwujudkan bagi menangani masalah tersebut, yang boleh menyebabkan mangsanya berdepan masalah seperti kemurungan, selain pernah berlaku kejadian bunuh diri yang dipercayai berpunca daripada buli siber.“Kita tidak tahu jumlah mereka yang menjadi mangsa buli siber, kerana ramai yang tidak membuat laporan, sama ada kerana tidak tahu boleh membuat laporan atau berpendapat tidak ada tindakan yang boleh diambil jika membuat laporan. Kita tidak boleh salahkan mereka kerana berpandangan begitu.“Kita ada undang-undang seperti Akta Suruhanjaya Komunikasi dan Multimedia dan Kanun Keseksaan, namun berkaitan dengan buli siber, kajian oleh KKMM dan Universiti Multimedia Malaysia (MMU) sebelum ini mendapati, lebih 80 peratus pengamal undang-undang berpendapat kita memerlukan undang-undang khusus bagi buli siber,” katanya.Sehubungan itu, Saifuddin yang juga ahli Parlimen Indera Mahkota menjelaskan, KKMM sedang menyiapkan kertas Kabinet untuk mendapatkan keputusan dasar, selain sudah memulakan draf awal rang undang-undang anti buli siber, supaya ia dapat dipercepatkan sebaik sahaja Parlimen mula bersidang.Dalam perkembangan lain, Saifuddin berkata MyDIGITAL dan Rangka Tindakan (Blueprint) Ekonomi Digital Malaysia, yang dilancarkan Perdana Menteri Muhyiddin Yassin secara dalam talian semalam, menjadikan Malaysia sebagai salah satu negara pertama di rantau ini, yang membina ekosistem 5G.Ini membolehkan rakyat Malaysia mula menikmati teknologi 5G secara berperingkat menjelang hujung tahun ini, iaitu setahun lebih awal berbanding perancangan asal di bawah Pelan Jalinan Digital Negara (Jendela), yang diumumkan Ogos tahun lalu.


Aktivis Pakistan diculik di Karachi

Seorang peguam dan aktivis Pakistan yang terkenal kerana kritikannya ke atas pasukan tentera yang berkuasa di negara itu diculik di Karachi, lapor agensi berita Jerman (dpa).
Lebih sedozen lelaki bersenjata tidak dikenali menculik Jibran Nasir ketika dia pulang dari makan malam bersama isterinya di bandar pelabuhan itu pada tengah malam.
Isterinya, Mansha Pasha, seorang pelakon terkenal dalam video pada lewat Khamis meminta orang ramai bersuara untuk kepulangan suaminya serta mendoakan keselamatannya.
Penculikan Nasir di tengah-tengah pergolakan politik yang berterusan di Pakistan mendorong aktivis dan masyarakat sivil untuk menyuarakan kebimbangan mereka.
Suruhanjaya Hak Asasi Manusia Pakistan (HRCP) turut menyuarakan kebimbangan mengenai laporan bahawa Nasir "telah diculik oleh orang bersenjata yang tidak dikenali di Karachi".
"Kami menuntut beliau segera dilepaskan dan penculiknya didakwa," kata HRCP.
Beberapa hari sebelum penculikannya, Nasir mengecam tindakan keras terhadap Pergerakan Keadilan Pakistan (PTI) dan peranan pertubuhan itu dalam hal ehwal politik.
Minggu lepas, keluarga penyampai TV terkenal dan YouTuber Imran Riaz bimbang atas keselamatannya. Riaz hilang pada 11 Mei dan pihak berkuasa tidak mengetahui keberadaannya.
Sebilangan pemimpin politik, wartawan dan penyokong bekas perdana menteri Imran Khan ditangkap dan beberapa lagi hilang apabila pihak berkuasa mengambil tindakan keras berikutan protes ganas terhadap penahanan Khan atas tuduhan rasuah bulan lalu.


Kalah PRN, pengerusi DAP Melaka letak jawatan

Pengerusi DAP Melaka Tey Kok Kiew mengumumkan peletakan jawatannya selepas parti itu hanya menang empat dari lapan kerusi yang ditandingi dalam Pilihan Raya Negeri (PRN) Melaka, semalam.Sambil meminta maaf kepada ahli DAP, Tey berkata keputusan meletakkan jawatan dibuat atas dasar bertanggungjawab terhadap keputusan PRN itu.Beliau berkata surat peletakan jawatan akan diserahkan kepada Setiausaha Agung DAP Lim Guan Eng esok.“Ini adalah keputusan peribadi saya dan saya mahu memohon maaf kepada ahli DAP, rakan seperjuangan DAP dan penyokong kerana tidak mencapai sasaran yang diharapkan,” katanya dalam sidang media hari ini.Tey berkata walaupun meletak jawatan, beliau kekal sebagai ahli DAP dan berharap ahli lain terus memberi sokongan terhadap perjuangan parti itu di Melaka.Pada PRN Melaka semalam, DAP hanya menang empat daripada lapan kerusi Dewan Undangan Negeri (DUN) yang dipertandingkan iaitu Ayer Keroh, Kesidang, Kota Laksamana dan Bandar Hilir.Tey juga tewas kepada calon Perikatan Nasional Mohd Yadzil Yaakub di DUN Bemban yang memperoleh 4,211 undi dengan undi majoriti 328.


Bekas menteri pelancongan umum keluar Warisan

Bekas menteri pelancongan Mohamaddin Ketapi hari ini mengumumkan keluar Warisan, menyusuli Adun Sindumin Yusof Yacob yang keluar parti itu 8 Oktober lalu.Pada satu sidang media hari ini, ahli Parlimen Lahad Datu itu berkata, tersebut dibuat selepas melihat tiada sebarang bentuk pembangunan dan kemajuan dapat disalurkan di kawasan diwakilinya sepanjang berada di kerusi pembangkang.Pengumuman beliau itu menjadikan Warisan kehilangan dua kerusi kerana beliau turut mewakili Warisan bagi DUN Segama.Pengumuman beliau itu menjadikan Warisan kehilangan dua kerusi kerana beliau turut mewakili Warisan bagi DUN Segama.Terdahulu, Adun Sindumin Yusof Yacob mengumumkan beliau keluar parti Warisan dan berikrar menyokong kerajaan negeri pimpinan Gabungan Rakyat Sabah (GRS).Warisan memenangi 23 kerusi dalam Pilihan Raya Negeri (PRN) Sabah tahun lalu.Parti itu kini berbaki 19 kerusi, selepas Muhammadin dan Yusof keluar parti.Adun Bugaya Manis Muka Mohd Darah yang meninggal dunia pada November tahun lepas sementara Adun Sebatik Hassan A Gani Pg Amir meninggalkan Warisan pada Februari lalu.


PM umum lebih RM900 juta bantuan khas Aidilfitri kepada penjawat awam, pesara kerajaan

Perdana Menteri Ismail Sabri Yaakob hari ini mengumumkan bantuan khas kewangan sempena hari raya Aidilfitri bagi lebih dua juta penjawat awam dan pesara kerajaan dengan peruntukan lebih RM900 juta.Bantuan kewangan sebanyak RM500 itu akan diagihkan kepada semua penjawat awam Gred 56 ke bawah, pekerja kontrak, pegawai sambilan harian dan lantikan di bawah MySTEP.Selain itu, Ismail juga turut mengumumkan bantuan sebanyak RM250 bagi pesara kerajaan.“Pembayaran bagi bantuan khas ini akan dibuat bersama dengan pembayaran gaji bulan April iaitu pada 25 April 2022,” katanya dalam satu kenyataan hari ini.Menurut Ismail, bantuan itu melibatkan peruntukan sebanyak RM923 juta dan akan memanfaatkan lebih dua juta penjawat awam dan pesara kerajaan.Katanya, pengumuman bantuan khas Aidilfitri itu dibuat lebih awal sebagai satu langkah keprihatian kerajaan dalam membantu orang ramai membuat perancangan Hari Raya.“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada Keluarga Malaysia.”


Kes pertama varian BA.2.75 dikesan di Thailand

Kes pertama membabitkan varian Omicron BA.2.75 telah dikesan di wilayah Trang, Thailand.
Pusat Perubatan Genom di Hospital Ramathibodi memaklumkan sampel itu dikesan menerusi spesimen yang dikumpul pada 28 Jun.
"Analisis penjujukan genom mengesahkan sampel itu merupakan varian BA.2.75," menurut pusat perubatan itu dalam satu kenyataan.
Varian BA.2.75 yang dikenali sebagai Centaurus pertama kali dikesan di India pada awal Mei dan telah merebak ke Singapura, Jepun, Jerman, United Kingdom, Kanada, Amerika Syarikat, Australia serta New Zealand.
Menurut pakar perubatan, varian BA.2.75 dijangka merebak dengan cepat dan mempunyai keupayaan mengganggu sistem imun yang dihasilkan oleh vaksin.


Tunaikan janji, kumpulan peguam gesa Anwar hapus kuasa PM dalam lantikan hakim

Kumpulan hak asasi Lawyers for Liberty menyambut baik cadangan Majlis Raja-Raja Melayu supaya kuasa perdana menteri dalam pelantikan hakim dihapuskan, namun mengatakan langkah untuk memastikan kebebasan badan kehakiman hanya akan terjamin jika kerajaan menyokong pindaan Perlembagaan untuk menghapuskan sepenuhnya peranan badan eksekutif dalam perkara tersebut.
LFL mengingatkan di bawah Perkara 122B Perlembagaan, perdana menteri masih mempunyai kuasa untuk menasihati Agong mengenai siapa yang perlu dilantik ke Mahkamah Persekutuan, Mahkamah Rayuan dan Mahkamah Tinggi, walaupun wujud Suruhanjaya Pelantikan Kehakiman (JAC) dalam mencadangkan calon hakim-hakim kanan negara.
“Secara ringkasnya, perdana menteri tidak perlu menerima saranan JAC.
“Pengaruh besar eksekutif ke atas badan kehakiman ini mesti dihapuskan sepenuhnya untuk memastikan kebebasan dan integriti kehakiman," kata Pengarah LFL Zaid Malek.
Majlis Raja-Raja semalam mencadangkan perdana menteri melepaskan kuasanya dalam melantik lima daripada keseluruhan sembilan anggota JAC, sebuah suruhanjaya yang ditubuhkan pada 2009 untuk menangani dakwaan wujud unsur berat sebelah dalam pelantikan hakim kanan negara.
Sementara baki empat anggota suruhanjaya itu adalah hakim-hakim kanan.
Tuanku Muhriz Tuanku Munawir Negeri Sembilan, yang mempengerusikan mesyuarat dua hari Majlis Raja-Raja di Istana Negara, berkata terdapat keperluan untuk membentuk keanggotaan yang lebih seimbang dan tidak membawa kepentingan mana-mana pihak.
Tuanku Munawir berkata pelantikan lima ahli JAC tersebut perlu diberikan kepada institusi seperti Majlis Peguam Malaysia, Persatuan Undang-Undang Sabah, Persatuan Peguambela Sarawak dan Jawatankuasa Pemilih Parlimen.
“Sekiranya semua ini dilaksanakan, Beta yakin JAC akan mampu menjalankan tanggungjawabnya dengan lebih berkesan dan menjadikan pemilihan serta pelantikan hakim-hakim di Malaysia adalah di kalangan individu yang berkeperibadian mulia, telus dan adil,” tambahnya.
LFL turut merujuk dakwaan Perdana Menteri Anwar Ibrahim yang mempunyai sokongan dua pertiga di Parlimen, mengatakan kerajaan baru perlu menggunakan kedudukannya untuk meminda Perkara 122B Perlembagaan untuk menghapuskan sepenuhnya peranan perdana menteri dalam melantik hakim sekali gus membenarkan JAC menasihati Agong secara terus.
“PM baru Anwar Ibrahim dan Pakatan Harapan sudah lama berjanji untuk menegakkan demokrasi dan kedaulatan undang-undang, dan memulakan reformasi meluas jika mereka menawan kuasa persekutuan.
"Sekarang adalah masa untuk tunaikan janji itu,” katanya.


Kebakaran hutan di Korea Selatan, 300 penduduk dipindahkan

Kebakaran yang melanda bandar Gangneung di timur laut Korea Selatan pada Selasa memusnahkan kira-kira 40 rumah dan bangunan, memusnahkan hutan seluas 144 padang bola, serta memaksa kira-kira 300 penduduk dan pelancong berpindah.
Kebakaran hutan dilaporkan berlaku di sebuah bukit di daerah Nangok-dong di Gangneung sekitar 8.30 pagi di tengah-tengah amaran angin kencang dan cuaca panas yang dikeluarkan oleh Pentadbiran Meteorologi Korea (KMA), lapor agensi berita Yonhap.
Api merebak dengan pantas ke kawasan perumahan disebabkan angin kencang, serta memusnahkan 103 hektar kawasan hutan, 28 rumah, 12 pusat jagaan warga emas dan empat bangunan hotel, menurut pegawai bomba bandar itu.
Tiada kemalangan jiwa dilaporkan setakat ini.
Kerajaan tempatan mengeluarkan amaran bencana kepada penduduk setempat.
Pihak bomba meningkatkan postur tindak balas mereka ke tahap tertinggi dan lebih 1,410 anggota bomba dan 200 trak bomba, dikerah memadam kebakaran.


Di mana suara kerajaan susulan pencerobohan Zon Ekonomi Eksklusif Malaysia?

Pencerobohan sempadan perairan di Laut China Selatan telah menjadi satu isu hangat yang berlarutan sejak sekian lama tetapi terus berlaku hingga sekarang.
Pencerobohan ini pastinya bukan kesilapan yang tidak disengajakan tetapi mungkin perancangan tersusun kerana ia berlaku terlalu kerap.
Sebagai contoh, mengikut Laporan Ketua Audit Negara insiden pencerobohan China ke atas  sempadan perairan di Laut China Selatan telah berlaku sebanyak 89 kali dari 2016 sehingga 2019 manakala mengikut laporan Tentera Laut Diraja Malaysia (TLDM) lebih kurang 23 kali pencerobohan sama berlaku sepanjang tahun 2021.
Beberapa pemimpin politik dari Sabah khasnya sentiasa bersuara lantang memperkatakannya.
Sepanjang 2022 sahaja, yang berbuat demikian ialah Ahli Parlimen Papar, Ahmad Hassan, Ahli Parlimen Labuan, Rozman Isli, Ahli Dewan Undangan Negeri (Adun) Serembu, Miro Simuh, dan Adun Bongawan, Daud Yusuf.
Lebih awal dari itu, pada 3 Oktober 2021, Perdana Menteri, Ismail Sabri Yaakob, menegaskan Malaysia tidak akan berkompromi dengan mana-mana negara dari segi kedaulatan kita sekiranya terdapat ancaman di Laut China Selatan dan perkara itu pernah dibangkitkannya dalam perjumpaan bersama wakil-wakil negara dan forum antarabangsa.
Pada 4 Oktober 2021, Kementerian Luar Negeri di bawah Saifuddin Abdullah mengeluarkan kenyataan bahawa ia telah memanggil Duta Besar China untuk menyatakan pendirian dan bantahan terhadap keberadaan dan aktiviti kapal-kapal China, termasuk kapal penyelidikan, di dalam Zon Ekonomi Eksklusif (ZEE) Malaysia di luar pesisir Sabah dan Sarawak.
Kenyataan itu menyebut Malaysia konsisten dengan pendirian mempertahankan hak kedaulatan di dalam perairan negara dan membantah pencerobohan kapal-kapal asing ke perairan negara kerana keberadaan dan aktiviti kapal-kapal tersebut adalah bertentangan dengan Akta Zon Ekonomi Eksklusif 1984 dan Konvensyen Pertubuhan Bangsa-Bangsa Bersatu Mengenai Undang-Undang Laut (United Nations Convention on the Law of the Sea, Unclos) 1982.
Apa lagi bila sempadan maritim China yang dikatakan berada dalam kawasan 'nine-dashed-lines' merentang ke bahagian utara wilayah Kepulauan Natuna seperti digarap oleh China berasaskan dakwaan "historic rights" sebenarnya adalah tidak sah dan bertentangan dengan Unclos 1982.
Sejak kerajaan campuran terbentuk pada akhir 2022, isu ini tidak begitu mendapat perhatian.
Sebaliknya Perdana Menteri, Anwar Ibrahim, dikecam sesetengah pihak kerana didakwa tidak menunjukkan ketegasan ke atas hak kedaulatan di dalam perairan negara dengan menyatakan kesediaan untuk berunding dengan China sehubungan tuntutannya di Laut China Selatan.
Pada 23 Februari lalu, Komander (B) Nordin Ahmad Ismail (PN-Lumut) menyarankan di Dewan Rakyat supaya kerajaan mempertingkat aspek keselamatan di Laut China Selatan bagi mengelakkan pencerobohan pihak luar, termasuk China di perairan negara.
Saranan ini dijawab oleh Timbalan Menteri Luar, Mohamad Alamin, yang berkata walaupun terdapat laporan mengenai pencerobohan tentera China di perairan Malaysia di Laut China Selatan, semua pihak perlu mengambil pendekatan berhati-hati bagi mengelakkan sebarang tindakan yang menyebabkan insiden tidak diingini di Laut China Selatan.
Lebih mutakhir, perkara sama ditimbulkan oleh Ahmad Azam Hamzah di Dewan Negara pada 21 Jun.
Ia dijawab oleh Timbalan Menteri Pertahanan, Adly Zahari, yang berkata Malaysia tidak berkompromi terhadap sebarang bentuk pencerobohan sempadan negara dan akan menggunakan kerjasama pelbagai hala melalui Asean, kerjasama subrantau dan kerjasama dua hala untuk menanganinya.
Begitupun, di saat Adly memberi jaminan ini, media sosial Twitter sebenarnya dipenuhi pendedahan pencerobohan kapal China bernama Haiyang Dizhi 8 yang diiringi oleh tiga kapal tentera China dan China Coast Guard 5202 di ZEE Malaysia awal pagi itu. Kapal-kapal ini dikatakan dilengkapi dengan alatan penyelidikan dan pemancar AIS (Automatic Identification System).
Maklum balas TLDM adalah dengan menghantar Kapal Auksiliari Bunga Mas 5 yang berpengkalan di luar Kota Kinabalu tetapi ini tidak menghalang kapal China dari membuat operasi penyelidikannya. Ada catatan yang menyebut bentuk gerakan kapal itu sebelum memasuki EEZ Malaysia menunjukkan seolah-olah ia menggunakan atau menjatuhkan sesuatu untuk melakukan penyelidikan laut dalam.
Sesungguhnya, Kerajaan China perlu menoktahkan serta-merta pencerobohan sempadan perairan Malaysia di Laut China Selatan kerana ia merupakan satu tindakan tidak bertanggungjawab yang menjejaskan hak kedaulatan Malaysia. Kerajaan China tidak boleh menyalahgunakan kekuatan ketenteraannya dan hubungan baiknya dengan Malaysia untuk menceroboh sesuka hati.
Di pihak Malaysia pula, perdana menteri, menteri luar negeri dan menteri pertahanan sepatutnya bersikap lebih tegas dengan insiden pencerobohan sebegini. Jawapan ke atas soalan-soalan membabitkan isu hak kedaulatan Malaysia di Parlimen sepatutnya dijawab oleh menteri luar negeri dan menteri pertahanan sendiri bukan oleh timbalan mereka bagi menunjukkan keseriusan kerajaan.
Kita boleh menerima penjelasan perdana menteri di Parlimen pada 4 April lalu bahawa rujukan kepada 'rundingan' bermaksud sebarang isu berkaitan Laut China Selatan perlu dibincangkan atau diselesaikan secara aman.
Pada masa yang sama, sementara perbincangan atau penyelesaian ini tercapai penegasan perlu dibuat bagi memastikan tiada pencerobohan berlaku.
Perkara paling minimum yang perlu dilakukan oleh kerajaan campuran ialah dengan membuat kenyataan terbuka membantah pencerobohan tersebut, membuat nota bantahan kepada kerajaan China melalui kedutaannya di Malaysia atau memanggil Duta Besar China untuk menyatakan pendirian dan bantahan Malaysia ke atasnya serta meminta jaminan perkara ini tidak akan berulang.
Pada masa yang sama, kerajaan campuran perlu segera mempertingkatkan aset dan personel agensi kerajaan yang bertanggungjawab dalam menjaga keselamatan dan kedaulatan negara, khususnya TLDM, Agensi Penguatkuasaan Maritim Malaysia (APMM) dan Majlis Keselamatan Negara (MKN), bagi mendatangkan lebih hormat dan kegerunan pihak luar untuk menceroboh.
Hanya dengan menunjukkan kesungguhan begini barulah komitmen kerajaan campuran dalam menjaga keselamatan dan kedaulatan negara tidak boleh dipersoalkan oleh mana-mana pihak.
Mohd Noor Yazid ialah profesor madya di Kluster Pembangunan & Etnografi, Institut Kajian Orang Asal Borneo (BorIIS), Universiti Malaysia Sabah (UMS).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Mahkamah Paris benar permohonan Malaysia gantung tuntutan AS$15 bilion waris sultan Sulu

Mahkamah Rayuan Paris semalam membenarkan permohonan kerajaan Malaysia untuk menggantung penguatkuasaan Final Award bagi tuntutan pihak yang mendakwa sebagai waris dan "successors-in-interest" kepada Sultan Jamalul Kiram II.
Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata asas keputusan Mahkamah Rayuan Paris ialah "Final Award" bertarikh 28 Februari 2022 yang dikeluarkan penimbang tara Gonzalo Stampa melalui prosiding timbang tara antarabangsa di Madrid, Sepanyol itu akan menjejaskan kekebalan kedaulatan Malaysia.
“Perintah penggantungan itu adalah hasil daripada pelbagai tindakan perundangan yang diambil oleh kerajaan Malaysia bermula dari tuntutan tersebut difailkan bagi menamatkan segala tuntutan dan memastikan agar kepentingan, kekebalan kedaulatan serta kedaulatan Malaysia sentiasa dilindungi dan terpelihara.
“Oleh itu, kesan daripada perintah penggantungan yang dikeluarkan oleh Mahkamah Rayuan Paris pada 12 Julai 2022 tersebut, Final Award tidak boleh dikuatkuasakan di mana-mana negara sehingga keputusan muktamad oleh Mahkamah Paris berkenaan dengan permohonan pembatalan Final Award yang dibuat oleh kerajaan Malaysia,” menurutnya dalam sebuah kenyataan.
Berikutan kejayaan memperoleh perintah penggantungan itu, kerajaan Malaysia sedang membuat persiapan rapi untuk pendengaran bagi pembatalan "Final Award" dan tarikhnya belum ditetapkan.
Wan Junaidi berkata kerajaan Malaysia akan terus mengambil semua langkah sewajarnya termasuk tindakan perundangan untuk menamatkan segala tuntutan itu dan memastikan kepentingan, kekebalan kedaulatan serta kedaulatan negara sentiasa dilindungi dan terpelihara.
Beliau berkata kerajaan Malaysia menegaskan bahawa ia tidak pernah mengiktiraf tuntutan itu dan tidak pernah mengenepikan kekebalan kedaulatannya sebagai sebuah negara berdaulat.
Semalam, Akhbar Financial Times melaporkan aset dua anak syarikat Petronas di Azerbaijan dirampas oleh waris Kesultanan Sulu yang menuntut AS$14.92 bilion (RM62.59 bilion) dari Malaysia.
Peguam pihak yang menuntut dilaporkan merampas aset terbabit yang didaftarkan di Luxembourg iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih AS$2 bilion (RM8.8 bilion).
Wan Junaidi berkata pada 11 Julai lepas, dua anak syarikat Petronas di Luxembourg telah dimaklumkan mengenai penguatkuasaan "Final Award" melalui penyerahan notis yang dikeluarkan oleh Mahkamah Luxembourg.
Beliau berkata Petronas, sebagai sebuah syarikat, akan mengambil tindakan perundangan untuk mempertahan kedudukannya di bawah undang-undang.


Lambakan NGO: Kebajikan atau buat untung?

Persoalan berhubung lambakan penubuhan badan bukan kerajaan (NGO) di Malaysia sering dibangkitkan, di mana pertubuhan sedemikian dikhuatiri menjadi alat manipulasi oleh pihak-pihak tertentu bagi kepentingan peribadi.Kebimbangan tersebut timbul berikutan polisi Jabatan Pendaftaran Pertubuhan (RoS) yang membenarkan mana-mana NGO yang mengutip dana untuk mengambil sehingga 30% jumlah kutipan.Pengasas Scrut, Aliff Ahmad A S Ahmad Shariffuddin berkata, disebabkan kelonggaran itu gerak kerja NGO didapati amat mudah untuk mengaut keuntungan.“Sebab itu makin ramai buat NGO. Kerja senang. Bukan duit mereka. Orang bayar untuk mereka buat baik. Mereka dapat duit, mereka pula nampak baik,” katanya kepada MalaysiaNow.“Cuma saya tertanya-tanya, masa anda semua buat derma atau infaq tu, adakah anda memang rela RM100 yang disumbangkan kepada asnaf tu, hanya sampai RM70? RM1,000 sampai kat asnaf RM700 sahaja. Adakah kalian  tahu tentang ini?”Scrut merupakan laman sesawang yang menjalankan laporan pemeriksaan teliti terhadap profil dan pangkalan data bagi kenderaan-kenderaan import terpakai.Selain itu Aliff dan pengasas bersama Scrut, Nik Izwan Kamel sudah banyak menyediakan laporan pemeriksaan terhadap beberapa NGO dan perniagaan.Baru-baru ini Aliff turut menyediakan laporan tentang syarikat Naib Presiden PKR Rafizi Ramli.Aliff berkata, disebabkan perbuatan itu tidak menyalahi undang-undang, maka tidak hairan ramai pihak sangat obses dalam menubuhkan NGO masing-masing meskipun jelas mereka tidak mempunyai asas matlamat yang kukuh atau agenda dan pembangunan masyarakat.“Kalau anda berjaya raih RM100,000, anda boleh guna RM30,000 sebagai pengurusan. Begitulah seterusnya,” katanya.Bermula dua dekad laluSejak dua dekad lalu, lebih ramai aktivis dan kumpulan mendaftarkan diri sebagai NGO dengan rata-rata menunjukkan minat kepada tujuan kebajikan dan membantu rakyat memerlukan selain berkempen mengenai isu-isu tertentu seperti demokrasi.Sehingga kini, sebanyak 72,444 NGO sudah berdaftar di Malaysia dengan pelbagai latar belakang dan perkhidmatan yang ditawarkan.Malah, terdapat usahasama antara NGO dan kerajaan dijalinkan sejak sekian lama dalam memantau polisi dan dasar yang dibentuk.Bagaimanapun, tidak semua NGO yang berdaftar dapat dilihat melakukan kerja-kerja yang bermanfaat selain mengeluarkan kenyataan media apabila terdapat sesuatu isu yang berkaitan.Seorang aktivis yang aktif dalam membantu golongan miskin kota, William Cheah dari Kembara Kitchen berkata, trend pertumbuhan NGO baru adalah sesuatu yang biasa terutama sekali selepas peristiwa banjir besar di Pantai Timur pada tahun 2014.Malah, selepas banjir besar dan mengejut melanda Selangor pada Disember tahun lalu, menunjukkan penambahan NGO yang lebih daripada biasa.Katanya, semuanya tidak menjadi masalah sekiranya NGO-NGO tersebut mempunyai fokus utama dan saling bekerjasama untuk membawa kebaikan dan membantu masyarakat yang benar-benar memerlukan.“Sekiranya tidak, bantuan dan usaha mungkin bertindih, mengakibatkan pembaziran sumber malah mungkin juga berlakunya konflik sesama mereka,” kata aktivis veteran itu kepada MalaysiaNow.Bagaimanapun, bantuan kemanusiaan dan pembangunan seringkali dipersoalkan ketelusannya dan kerap kali dilaporkan tidak cekap dan memakan kos yang mahal.Salah guna NGOSebelum ini, beberapa siri pendedahan terhadap aktivis dan NGO menjadi tumpuan rakyat.Antaranya, kes penderaan dan penganiayaan yang dilakukan kepada remaja “sindrom down” yang dikenali sebagai Bella oleh anak-anak di bawah Jabatan Kebajikan Masyarakat (JKM) yang diletakkan di Rumah Bonda meskipun tidak berlesen.Rumah Bonda diasaskan Siti Bainun yang juga ahli Puteri Umno.Aktivis hak asasi kanak-kanak terkenal pula, Syed Azmi Alhabshi terlibat sebagai penasihat.Sehingga kini, Syed Azmi masih menerima kritikan kerana berdiam diri.Kes ini sedang berada dalam perbicaraan di Mahkamah Tinggi Kuala Lumpur.Begitu juga, isu sumbangan rakyat Malaysia kepada tabung dana oleh penceramah agama terkenal Ebit Lew dalam satu misi kemanusiaan ke Gaza, Palestin pada tahun lalu.Orang ramai yang menyumbang kepada misi kemanusiaan kendalian pendakwah tersebut tampil bertanya ke mana sumbangan mereka pergi selepas ia tidak digunakan di Palestin.Ia susulan kenyataan Ebit bahawa perbelanjaan beliau untuk ke Gaza adalah dengan menggunakan duitnya sendiri tanpa melibatkan wang dan dana daripada pihak luar.Sementara itu, seorang aktivis yang tidak asing lagi dalam dunia NGO, Raja Shamri Raja Husin berkongsi pengalaman beberapa keping gambarnya dan pasukan yang sedang membantu orang ramai digunakan oleh pihak ketiga untuk mengutip dana.Katanya, pihak tersebut merupakan sebuah NGO yang bertindak menggunakan gambar-gambarnya tanpa kebenaran dengan memaparkan nombor akaun bank mereka untuk tujuan kutipan dana.Beliau khuatir, kehadiran NGO baru akan memberikan kesan buruk kepada gerak kerja  masyarakat dengan unsur penipuan dan ambil kesempatan.“Mereka berpangkalan di Putrajaya dan dalam gambar itu, kelihatan saya sedang membantu asnaf di kampung pedalaman di Kelantan,” katanya MalaysiaNow.Sementara itu, Aliff memberitahu, tidak hairan sekiranya pengemudi utama sesebuah pertubuhan dilihat hidup mewah dan sanggup berhenti kerja untuk menjaga NGO secara sepenuh masa.Ini kerana, katanya, berkemungkinan semua kos operasi, gaji dan bayaran-bayaran lain sudah ditanggung melalui sumbangan atau kutipan dana.“Ada yang lebih tradisional, kutip derma dari rumah ke rumah. Ada komisien mereka nanti, 30%. Kemudian, pandai-pandailah bahagi-bahagikan. Setiap orang akan ada bahagian masing-masing.“Mereka dibayar untuk buat perkara yang mereka suka. Siapa yang tak suka hulur derma tapi dapat gaji? Malah, imej pun nampak baik,” katanya.MalaysiaNow sudah menghubungi dan menunggu jawapan dari beberapa NGO berhubung kenyataan dan dakwaan tersebut.


Wartawan lantang kritik kerajaan Filipina mati ditembak

Pengulas radio Filipina Percival Mabasa, lebih dikenali dengan nama samaran Percy Lapid, yang telah lama mengkritik pihak berkuasa negara itu ditembak mati di luar rumahnya di bandar Las Pinas, kata polis wilayah pada Selasa.
"Kami mengutuk jenayah yang mengakibatkan kematian Percival Mabasa atau Percy Lapid, pengulas radio DWBL yang ditembak mati pada 3 Okt 2022 di pintu pagar BF Resort Village di (barangay) Talon Dos, Las Pinas," kata pemangku pengarah polis wilayah, Jonnel C. Estomo.
Siasatan menyeluruh sedang dijalankan dan pasukan petugas khas telah diwujudkan, Sputnik memetik pengarah itu.
"Kami memberi jaminan untuk mencari keadilan segera kepada mangsa dan keluarganya," kata Estomo.
Sementara itu, Kesatuan Kebangsaan Wartawan Filipina mengutuk pembunuhan pengacara itu.
"Pembunuhan itu menunjukkan bahawa kewartawanan kekal sebagai profesion berbahaya di negara ini. Kejadian yang berlaku di Metro Manila (wilayah ibu negara) itu menunjukkan betapa kejamnya pelaku," menurut kenyataan kesatuan itu.
Lapid merupakan wartawan kedua yang terbunuh di Filipina sejak pentadbiran Presiden Ferdinand Marcos Jr berkuasa pada Mei.
Pada 18 Sept, seorang lagi wartawan radio, Renato "Rey" Blanco, mati ditikam di bandar Mabinay.


Jangkitan baru catat 1,990 kes, 4 lagi terkorban

1,990 kes baru Covid-19 direkodkan semalam menjadikan jumlah keseluruhan sebanyak 4,801,653 kes.
Sebanyak 2,016 pesakit turut dilaporkan sembuh, menjadikan jumlah keseluruhan kes sembuh sebanyak 4,738,009.
Ketika ini, 27,370 kes aktif direkodkan, dengan 26,007 atau 95% daripadanya sedang menjalani kuarantin kendiri.
Dalam pada itu, sembila (0.0%)  kes kini berada di pusat kuarantin sementara 1,287 (4.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 67 kes dan 46 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 58.6%, dengan kes Covid-19 merangkumi 18.3%.
Empat lagi kematian dilaporkan menjadikan kes keseluruhan sebanyak 36,274 orang.


Bank Rakyat tawar lanjutan moratorium kepada pelanggan terjejas pandemik

Bank Rakyat akan melanjutkan tempoh bantuan bayaran pembiayaan bersasar yang akan berakhir pada 30 Jun ini kepada pelanggan yang masih terkesan akibat pandemik Covid-19.Menurut pemangku ketua pegawai eksekutifnya Syed Abdul Aziz Syed Hassan, Bank Rakyat amat prihatin terhadap situasi terkini yang masih tidak stabil.“Selaras dengan pengumuman berhubung Bantuan Bayaran Pembiayaan Bersasar oleh Persatuan Institusi Perbankan dan Kewangan Islam Malaysia (Aibim) pada 12 Mei 2021, Bank Rakyat komited untuk membantu pelanggan merancang komitmen pembiayaan mereka menerusi program bantuan pengurusan kewangan,” katanya dalam kenyataan hari ini.Antara kriteria pelanggan yang boleh memohon bantuan ini adalah pelanggan yang telah diberhentikan kerja dan masih belum mendapat pekerjaan baru, pelanggan yang masih dalam tempoh bercuti tanpa gaji, pelanggan yang mengalami pengurangan gaji atau pendapatan serta pelanggan yang pasangannya turut terjejas.Selain itu, beliau berkata Bank Rakyat turut menawarkan bantuan bersasar kepada individu terjejas yang bekerja sendiri atau perusahaan kecil dan sederhana dengan memberikan fleksibiliti dalam pembayaran pembiayaan.Permohonan lanjutan Bantuan Bayaran Pembiayaan Bersasar ini boleh dibuat mulai 1 Julai 2021 dan pelanggan perlu menghubungi bank menerusi e-mel di [email protected] dengan menyertakan nama penuh, nombor kad pengenalan dan nombor telefon bimbit untuk dihubungi.Pelanggan juga boleh menghubungi pusat panggilan di talian 1300800800 atau mengunjungi cawangan Bank Rakyat yang berdekatan untuk merancang pembayaran pembiayaan.


Shahidan gesa pimpinan utama Umno jangan berdiam diri, ambil tindakan terhadap Zahid

Pemimpin Umno Perlis Shahidan Kassim menggesa parti itu untuk mengambil tindakan ke atas Ahmad Zahid Hamidi, mengatakan presiden presiden Umno itu bukan sahaja melanggar keputusan kekal bersama kerajaan sehinggan pilihan raya umum depan, bahkan turut berbohong kepada Yang di-Pertuan ketika mengadap bulan lalu.Beliau memetik pendedahan terbaru veteran Umno Nazri Aziz yang mengatakan ahli Parlimen Umno diarahkan Zahid untuk menandatangani akuan sumpah untuk menyokong Presiden PKR Anwar Ibrahim.“… mereka tandatangan SD untuk suruh sokong Anwar di depan Anwar, presiden, orang kenamaan dan ada beberapa kali Najib hadir sama,” kata Shahidan, merujuk bekas presiden Umno dan orang kenamaan yang tidak dinamakan.Beliau turut mempersoalkan Majlis Tertinggi Umno, menuduhnya bersikap pilih kasih dalam mengambil tindakan ke atas ahli-ahli yang melanggar keputusan parti.“Atas dasar nak menjaga keharmonian atau takut, ingin saya pesan sekali lagi bahawa majlis tertinggi yang pegang jawatan memegang amanah. Jangan mendiamkan diri pada perkara yang tidak benar,” kata bekas pengerusi Umno Perlis yang dipecat daripada jawatannya pada April lalu dalam satu kenyataan hari ini.Hal ini timbul ketika Zahid meningkatkan kempennya supaya anggota Kabinet Umno meletakkan jawatan di samping menetapkan tarikh akhir 1 Ogos bagi parti itu keluar daripada kerajaan Perikatan Nasional (PN).Zahid turut dilaporkan aktif mengarahkan menteri-menteri daripada partinya untuk meletakkan jawatan sebelum 7 Julai, tarikh di mana Kabinet akan bermesyuarat mengenai sidang khas Dewan Rakyat sebelum akhir bulan ini.Semalam, MalaysiaNow melaporkan Zahid turut berbohong ketika beliau mendakwa semua anggota Kabinet dan pimpinan GLC dari Umno berikrar untuk meletakkan jawatan mereka pada 1 Ogos, sama ada perintah darurat dilanjutkan ataupun tidak.Bagaimanapun menteri-menteri Umno dan timbalan yang dihubungi mengatakan tidak wujud sebarang ikrar demikian sama ada “secara bertulis mahupun lisan”.Shahidan merupakan antara sebahagian ahli Parlimen utama Umno yang secara terbuka menentang rancangan Zahid, ketika rundingan rahsia antara presidennya dengan Presiden PKR Anwar Ibrahim didedahkan.Sejak beberapa hari lalu, Ahli Parlimen Padang Rengas Nazri Aziz turut secara terbuka menentang rancangan-rancangan Zahid yang mahu bekerjasama dengan parti pembangkang bagi membentuk kerajaan.Sepanjang perhimpunan agung parti itu, Zahid bersama Najib menjadi pemimpin utama yang mempromosi usaha Umno keluar dariada kerajaan dengan harapan untuk menggulingkan Perdana Menteri Muhyiddin Yassin.Ia kemudian disusuli dengan pendedahan perbualan telefon antara Zahid dan Anwar, di mana pemimpin pembangkang itu didengar mengucapkan tahniah kepada Zahid dalam usahanya supaya Umno menarik kembali sokongan terhadap Muhyiddin.Ahli Majlis Tertinggi Umno sebelum ini mengambil keputusan supaya parti itu kekal bersama gabungan PN sehingga Parlimen dibubarkan.Dalam pada itu, Muhyiddin juga turut berikrar pilihan raya akan diadakan selepas darurat Covid-19, bergantung situasi wabak yang dilihat tidak menunjukkan tanda untuk pulih dalam masa terdekat ekoran peningkatan kes jangkitan.


Ada apa dengan Amanah? Dari kekuasaan ke survival parti

Tindakan tiga orang Ahli Dewan Undangan Negeri (Adun) Amanah berhijrah ke PKR menimbulkan banyak persoalan kepada mereka yang mengikuti perkembangan politik negara.Apa sudah jadi kepada Amanah sekarang? Daripada sebuah parti yang pernah menjadi kerajaan kini berdepan dengan hakisan kepercayaan ahli yang meninggalkan perjuangan parti.Ramai ingin tahu sebab mengapa ahli dan pimpinan Amanah meninggalkan parti itu sehingga menyebabkan keharmonian dalam Pakatan Harapan (PH) bergoncang.Wujud serang menyerang secara terbuka antara pimpinan dan ahli Amanah dengan PKR. Media sosial dijadikan medan pertembungan melepaskan kemarahan selepas berlalu insiden ini.Pakatan Harapan kini berdepan krisis pertelingkahan dalaman. Gambar: AFPDari sisi perpaduan pula, isu ini memperlihatkan PH dan Anwar Ibrahim sendiri tidak ke hadapan untuk mengharmonikan keadaan.Ketika penulisan ini dibuat, tiada kenyataan daripada PKR apakah alasan rasional mereka menerima penyertaan Adun Amanah.Sewajarnya dalam isu ini, lebih manis jika PKR memaklumkan dan berbincang dengan Amanah terlebih dahulu.Tidak patut sama sekali PKR menerima dan mengumumkan kemasukan ahli parti rakan walau apapun alasan diberikan. Semangat setiakawan dalam berorganisasi wajar dipelihara dan keharmonian hubungan persahabatan mesti dijaga sebaiknya.Bagi memahami pola ini, menerusi sedikit ruang ini, tulisan ini cuba menyingkapi secara sepintas lalu dan berusaha menafsir apa yang berlaku dalam Amanah dan melihat apakah kemungkinan yang akan berlaku sekiranya parti itu gagal mengurus permasalahan ini.Amanah ditubuhkan bekas pimpinan PAS Pusat yang dikenali sebagai Kumpulan 18 (G18) selepas tewas dalam Muktamar Tahunan PAS di Kuala Selangor pada Jun 2015.Kumpulan ini dengan pantas melancarkan Gerakan Harapan Baharu di Markas PAS Bakri di Johor.Mereka berusaha menubuhkan sebuah parti politik baru sebagai wadah kepada golongan yang progresif dan inklusif. Malah dua elemen itu menjadi tema kepada parti baru itu selain “Rahmatan Lil ‘Alamin” (Rahmat untuk seluruh alam).Mereka mengambil alih sebuah parti tidak aktif, Parti Pekerja-Pekerja Malaysia dan dijenamakan semula menjadi Parti Amanah Negara yang dilancarkan secara rasmi pada 16 September 2015 bersamaan dengan sambutan Hari Malaysia.Seminggu kemudian Amanah menyertai PKR dan DAP muntuk membentuk PH. Bergeraklah ketiga parti ini dan kemudiannya menerima komponen baru iaitu Bersatu untuk berdepan dengan Barisan Nasional (BN) dan PAS pada pilihan raya umum 2008.Bermula dengan bergayaSelepas ditubuhkan, Amanah memainkan peranan signifikan di dalam PH. Dalam tempoh dua tahun lebih dalam arena politik Malaysia, Amanah menempuh Pilihan Raya Umum ke-14 (PRU14) dengan bergaya.Mereka memenangi 11 kerusi Parlimen dan 33 kerusi Dewan Undangan Negeri (DUN). Satu pencapaian yang membanggakan bagi sebuah parti baru. Selain itu, Amanah juga menerima tiga kuota anggota Dewan Negara.Ramuan kejayaan Amanah disumbang gabungan politik yang tepat, gelombang perubahan rakyat yang menolak BN dan juga strategi kempen saat akhir PH dibantu Bersatu pimpinan Dr Mahathir Mohamad pada ketika itu.Apabila Mahathir dilantik sebagai perdana menteri, Amanah diberi kepercayaan memikul tugas penting dalam Kabinet. Lima ahli Parlimen Amanah dilantik sebagai menteri dan lima termasuk seorang senator dilantik sebagai timbalan menteri.Dengan pelantikan ini, Amanah dilihat memperolehi laba politik yang agak lumayan walaupun hanya 11 kerusi Parlimen yang disumbangkan oleh parti ini di dalam PH.Malah kedudukan Amanah pada ketika itu lebih baik jika dibandingkan dengan jumlah jawatan yang diperolehi PAS dalam kerajaan Perikatan Nasional (PN) sekarang.Peluang disia-siakan?Sepanjang dalam kerajaan, Amanah tidak memanfaatkan ruang dan peluang yang ada untuk mengukuhkan kedudukan politik parti. Mungkin kerana kejutan budaya dan juga “kesibukan” pemimpin yang hampir kesemuanya menjawat jawatan penting dalam kerajaan, pengukuhan parti kelihatan terabai.Amanah menerima penambahan anggota baru yang agak drastik sebagai parti kerajaan. Ada sebahagian bekas ahli Umno dan ada juga yang tidak berparti mendaftar sebagai ahli.Ahli PAS yang menyertai Amanah sangat minima kerana ketajaman pertembungan mereka sudah tepu.Pimpinan Amanah dilihat tidak memperkukuhkan parti ketika memegang pentadbiran negara. Gambar: APKesan dari pertambahan ini, wujud kerencaman dan kepelbagaian fikrah dalam Amanah.Kerencaman dan kepelbagaian ini tidak sempat diurus dan diproses Amanah.“Penyatuan pemikiran (wehdah al-fikr)” tidak sempat dihadamkan kerana selepas setahun, Amanah terpaksa mengadakan pemilihan di seluruh peringkat melibatkan peringkat kawasan, negeri dan nasional.Perjalanan pemilihan dan peraturan yang agak “messy” ketika itu serta sengitnya perebutan jawatan dalam Amanah pelbagai peringkat menjadi “turning point” kepada apa yang berlaku sekarang.Kesannya, pemilihan 2019 menjadi medan pertembungan yang sangat sengit dan hangat di dalam parti dan nampaknya tidak reda sehingga kini.Pemilihan ini mengakibatkan wujud pertembungan kumpulan yang wujud di peringkat kawasan dan negeri, tetapi tidak berlaku di peringkat nasional.Ia juga merebak ke sayap Pemuda dan Wanita Amanah. Pihak yang tewas mengambil pendekatan “berkecuali (tawaqquf)” dan melihat dari jauh. Lebih parah, ada yang meningggalkan parti.Parut dari luka pemilihan 2019 masih segar dan masih dirasai sehingga kini.Keadaan ini sedikit sebanyak merencatkan kekuatan yang dimiliki Amanah. Sebahagian besar aktivis asal yang kalah tidak lagi aktif seperti dahulu.Ketika pemilihan, Amanah masih parti kerajaan, tetapi kini bertukar menjadi pembangkang.Parti ini tidak lagi boleh menumpang kekuatan fungsi parti di dalam kerajaan. Sumber parti juga semakin terhad menyumbang kepada penyusutan sokongan kepada Amanah.Jika dikenang, selama 22 bulan memerintah, mungkin pimpinan sibuk untuk membiasakan dengan norma baru menjadi kerajaan dan menteri.Maka peluang menguatkan parti melalui kerajaan nampaknya disia-siakan atau tidak dimanfaatkan sepenuhnya. Sesuatu yang wajar dimuhasabah dan direnung Amanah.Mahathir atau Anwar?Langkah Sheraton yang meruntuhkan kerajaan PH memberikan impak mendalam kepada semua parti termasuklah Amanah.Di dalam kekeruhan politik ketika itu, ada dua dilema kepada kepimpinan Amanah untuk memposisikan pendirian politik yang menyumbang kepada hakisan kepercayaan ahli parti.Pertamanya ialah dilema memilih Mahathir atau Anwar sehingga melahirkan dua aliran utama.Bagi pemimpin yang menyokong Mahathir untuk mengepalai usaha mengembalikan mandat rakyat, mereka berhujah pengaruh bekas perdana menteri itu masih kuat dan tidak wajar dikesampingkan begitu sahaja. Pada peringkat awal, masih ada usaha untuk mengangkat Mahathir menjadi perdana menteri kali ketiga atas kelebihan yang ada pada negarawan itu.Mereka kagum dengan kemampuan dan kelebihan dipunyai Mahathir bersandar kepada kualiti gaya kepimpinan, seorang ketua yang tegas, utuh dalam tindakan, pendengar yang baik, berdisiplin dalam mengatur perjalanan mesyuarat PH dan kerajaan, malah berjaya mencapai keputusan walaupun berat, sensitif dan kontroversi.Dengan jumlah ahli Parlimen dari Pejuang dan Warisan, PH tidak mampu membentuk majoriti yang diinginkan untuk mengalahkan majoriti Perikatan Nasional (PN) dan BN. Munculah gagasan idea yang dinamakan sebagai “grand coalition” yang tidak disambut PKR.Sementara kumpulan yang mengangkat ketokohan Anwar menganggap Mahathir tidak menunaikan janji mengangkat Anwar sebagai perdana menteri.Mereka menempelak kumpulan yang masih mahu menerima Mahathir sebagai termakan jasa setelah Amanah menerima pelbagai jawatan dalam Kabinet bekas perdana menteri itu.Hujah lainnya, mereka melihat pengaruh dan aura Mahathir sudah hilang. Bukan itu sahaja, pada hemat mereka Mahathir menjadi liabiliti kepada PH. PH perlu mengubah pola tumpuan dari Mahathir kepada Anwar sepenuhnya.Jadi, pertembungan dua aliran ini berkait dengan pola sama ada memilih Mahathir ataupun Anwar yang mengikat keputusan politik Amanah.Idea “grand coalition” tidak dibahaskan semasak-masaknya di dalam parti. Ianya hanya sekadar lontaran idea beberapa pimpinan tetapi tidak sampai kepada usul yang mengikat keputusan parti.Ada yang menyifatkan dalam mengurus sesuatu isu, Amanah tidak mendapatkan nasihat ahli dan juga pimpinan pelbagai peringkat dengan sebaiknya. Sebahagian ahli kelihatan tidak tahu hala tuju dan pendirian sebenar parti berkenaan perkara ini, “Anwar atau Mahathir”.Dengan gabungan dan campuran perasaan kecewa dengan pemilihan lepas, pertembungan sama sendiri yang melelahkan, ditambah ingin mengangkat Mahathir menyebabkan wujud sebilangan ahli hilang kepercayaan kepada pimpinan dan tidak memahami ke mana arah sebenar hala tuju parti ini.Inilah antara yang dikatakan penyebab dan punca lima Adun, dua dari Selangor dan tiga dari Johor memilih untuk menyertai PKR.Strategi pilihan rayaElemen kedua pula melibatkan fokus strategi Amanah dalam pilihan raya.Semua sedia maklum, Amanah adalah serpihan PAS. Sedikit sebanyak nilai yang ada wujud elemen budaya yang sama dalam PAS. Bezanya Amanah lebih terbuka dan tidak keras dalam pendirian politik mereka jika dibandingkan dengan parti lama mereka, PAS.Jika disorot kedudukan kerusi yang ditandingi Amanah, ianya melibatkan kerusi Parlimen di kawasan lingkaran Melayu.Perebutan ini melibatkan parti Melayu lain seperti Umno, PAS, Bersatu dan kini Pejuang yang diketuai Mahathir memasuki gelanggang sama.Tetapi 11 kerusi yang dimenangi Amanah boleh dikatakan kebanyakan kawasan campuran yang mana pengundi bukan Melayu mempunyai peratus signifikan kepada faktor kemenangan.Kawasan Melayu Amanah tewas. Kini timbul persoalan mengenai kemampuan Amanah untuk bersaing dengan parti Melayu lain mewakili PH pada PRU15.Dilemanya, kawasan kerusi bercampur boleh menyumbang kemenangan, tetapi majoriti yang ditandingi Amanah ialah kawasan Melayu yang sukar untuk menang.Di kawasan Melayu, jika diukur kemampuan, Amanah masih tertinggal berbanding kekuatan pengaruh parti lain.Ini belum lagi dihitung pada 52 kerusi yang ditandingi Bersatu pada pilihan raya umum lalu. Kerusi ini hendak dibahagikan kepada parti mana dalam PH? Sekiranya dibahagi dua sekalipun kepada Amanah dan PKR, adakah mampu diterjemahkan kepada angka kemenangan kepada PH jika Parlimen dibubarkan pada tahun ini?Semua persoalan ini juga memperlihatkan bagaimana strategi mencapai kemenangan yang dirangka Amanah untuk mengekalkan pencapaian 11 kerusi Parlimen dan 33 kerusi DUN dalam pilihan raya nanti.Jika merosot berbanding pencapaian lalu, ianya merupakan refleksi kepada kegagalan parti ini menguruskan semua pola yang dinyatakan di atas. Satu pencaturan yang mencabar buat kepimpinan Amanah dalam merangka strategi kemenangan parti kali ini.Mampukah Amanah bertahan?Melihat kepada kemorosotan populariti di ruangan awam dan juga bahan sebutan dalam kalangan rakyat, Amanah perlu keluar dari garis graf penurunan ini dengan segera.Hakisan sokongan yang wujud di dalam parti, “kepercayaan (thiqah)” sesama ahli dengan pimpinan perlu dipupuk kembali. Jika tidak, hakisan kepercayaan akan melebar dan akan terus berlaku. Isu penghijrahan ahli juga kemungkinan akan berlaku mengikut trend sepertimana yang berlaku di Selangor dan Johor.Dari perspektif yang lain, ini juga menampakkan kelemahan kepimpinan Amanah menangani krisis dalaman dengan baik.Presiden Amanah Mohamad Sabu misalnya, tidak mengamankan pertembungan dalaman yang berpanjangan.Mohamad tidak mendamaikan kumpulan yang bertentangan.Konvensyen terbaru juga gagal dimanfaatkan untuk memperlihatkan garis hala tuju Amanah yang segar daripada minda Mohamad yang popular dengan gelaran Mat Sabu.Amanah kelihatan tenggelam dengan lambakan isu yang muncul sekarang. Dalam pelbagai isu yang berlaku kepada rakyat, pemimpin Amanah tidak ke hadapan menjuarai rungutan dan bebanan rakyat.Najib Razak dan pemimpin Umno pula kelihatan lebih vokal dalam beberapa isu terkait kepentingan rakyat meskipun merupakan parti dalam kerajaan.Tidak pelik sekiranya dapatan kajian menyatakan jenama Amanah masih lagi rendah peratusannya dalam pola pemikiran pengundi.Ini memberi cabaran kepada parti itu untuk meneruskan pencapaian dan kelangsungan parti pasca PRU15 nanti.Perlu diingat, PRU15 kali ini adalah musim surut.Gelombang mungkin tidak wujud lagi seperti PRU14 lalu. Isu kleptokrat, pencuri, penyamun, GST mungkin sudah berlalu.Ditambah pula dengan wabak Covid 19, kekecewaan pengundi, serta banyak lagi angkubah-angkubah yang akan mempengaruhi pola pengundian dalam PRU15.Bersediakah Amanah berdepan dengan pola yang sangat cair (fluid) dan dinamik politik berubah dengan cukup pantas.Selain bergantung kepada kekuatan gabungan politik, Amanah juga perlu berdiri atas kekuatan sendiri untuk terus “survive” dalam arena politik negara.Kekuatan dan perpaduan dalaman parti perlu dibina kembali.Mampukah Amanah bertahan?.*Hisommudin Bakar mengikuti secara rapat perkembangan Amanah sejak penubuhannya pada 2015. Beliau merupakan pengarah eksekutif Ilham Centre yang sudah mengkaji pilihan raya di Malaysia sejak 2006. Artikel ini ditulis secara eksklusif untuk MalaysiaNow.


Singapura longgar peraturan Covid-19 terhadap pengembara

Singapura tidak lagi mewajibkan pengembara yang tidak lengkap vaksin untuk menunjukkan keputusan ujian saringan Covid-19 atau membeli insurans perjalanan virus itu mulai 13 Februari, kata pasukan petugas khas kerajaan hari ini.
Orang ramai juga tidak perlu memakai pelitup muka ketika berada di dalam pengangkutan awam, menurut kementerian kesihatan dalam satu kenyataan.
Bagaimanapun, pelitup muka masih diwajibkan di kemudahan kesihatan, di mana terdapat interaksi dengan pesakit dan di kawasan dalaman yang menghadap pesakit.


Kes harian turun ke paras 2,500 jangkitan, 8 lagi terkorban

2,478 kes baru Covid-19 direkodkan hari ini menjadikan jumlah keseluruhan sebanyak 4,433,551 kes.Sebanyak 9,215 pesakit turut dilaporkan sembuh, menjadikan jumlah keseluruhan kes sembuh sebanyak 4,330,037.Ketika ini 68,007 kes aktif direkodkan, dengan 66,014 atau 97.1% daripadanya sedang menjalani kuarantin kendiri.Dalam pada itu, 86 (0.1%) kes kini berada di pusat kuarantin sementara 1,809 (2.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 98 kes dan 63 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.7% dengan kes Covid-19 merangkumi 13%.Lapan korban termasuk dua kematian sebelum tiba di hospital turut dilaporkan menjadikan kes keseluruhan kematian adalah sebanyak 35,507 orang.


Pemimpin DAP terus serang Mahathir

Ahli Parlimen Jelutong dari DAP, RSN Rayer hari ini menggesa pihak berkuasa mengambil tindakan terhadap Dr Mahathir Mohamad, menuduh bekas perdana menteri itu memperkecilkan kerabat diraja.
Rayer berkata, Mahathir tidak sepatutnya mendapat layanan istimewa hanya kerana beliau telah dianugerahkan gelaran "Tun".
"Tidak ada sebarang pertuduhan dibuat, kenapa?
"Dua kali diberi anugerah darjah kebesaran sebagai Tun oleh kerabat diraja. Kita memilih beliau perdana menteri kali kedua. Tetapi beliau telah mengambil kesempatan menghentam dan mengkritik kerabat diraja."
Sebaliknya, Rayer berkata, bekas pemimpin DAP mendiang Karpal Singh didakwa menghasut kerana mengkritik penglibatan Raja-raja Melayu dalam urusan negeri.
Dia dibebaskan pada 2019, lima tahun selepas kematiannya.
Rayer dalam pada itu mempersoalkan kenyataan pemimpin pembangkang yang menyatakan sokongan kepada Mahathir dengan hadir bersamanya pada sidang media baru-baru ini.
"Kenapakah mereka bersama-sama dengan beliau dalam sidang akhbar itu mendiamkan diri, membenarkan mantan ahli Parlimen Langkawi (Mahathir) menghentam dan mengkritik kerabat diraja?" soal beliau.
Rayer sebelum ini menggesa supaya tindakan diambil terhadap Mahathir pada 6 Jun.
Bercakap di Dewan Rakyat, beliau mengkritik bekas pemimpin itu berhubung laporan bahawa beliau telah mengkritik institusi diraja.
Rayer juga memberi amaran bahawa Mahathir dan Pengerusi Perikatan Nasional (PN) Muhyiddin Yassin mungkin bersatu semula susulan laporan berita MalaysiaNow baru-baru ini.
"Kedua-dua mereka ini ingin menghancurkan negara kita dan tidak mahu membenarkan Tambun (Anwar Ibrahim) daripada melaksanakan tugas untuk menjaga kebajikan rakyat," katanya.
Sambil menggesa kerajaan mempertimbangkan untuk menarik balik gelaran "Tun" Mahathir, beliau berkata polis harus bertindak terhadapnya jika beliau terus menyerang kerabat diraja.
Mahathir sebelum ini berkata beliau bersedia untuk bekerjasama dengan Muhyiddin jika mereka dapat mencapai kata sepakat mengenai matlamat bersama.
Sementara itu, Muhyiddin mengalu-alukan tawaran Mahathir itu, sambil berkata beliau bersedia bekerjasama dengan bekas perdana menteri itu untuk mempertahankan agama, bangsa dan negara.


Badan anti-rasuah Hungary gambarkan rundingan pembelian alat pernafasan sebagai ‘penyalahgunaan’

Badan pencegahan rasuah dunia di Hungary berpandangan pembelian peralatan perubatan oleh negara itu tahun lalu sebagai dilakukan secara rahsia sekali gus memfailkan permohonan kebebasan makumat berhubung butiran urusniaga tersebut.Transparency International Hungary (TI-Hungary) menyifatkan pembelian oleh Budapest melibatkan puluhan kontrak menimbulkan keraguan.“Sangat jelas, perolehan alat pernafasan.. ini adalah salah guna kuasa dan salah tadbir urus,” kata pemantau anti-rasuah, Miklos Ligeti kepada MalaysiaNow.Pembelian alat bantuan pernafasan dan peralatan perubatan lain di Hungary tahun lalu dilihat sebagai pembelian peralatan perubatan tunggal terbesar oleh negara anggota Kesatuan Eropah itu.Bulan lalu, MalaysiaNow melaporkan beberapa pembelian tersebut berkait dengan ahli perniagaan Malaysia, Vinod Sekhar, dipercayai mendapat bahagian terbesar kontrak daripada rundingan perniagaan bernilai lebih dari setengah bilion dolar.Pembelian alat bantuan pernafasan di Hungary mencetuskan perdebatan hangat tahun lalu apabila ahli politik pembangkang menyifatkan rundingan-rundingan pembelian tersebut sebagai tidak telus dan turut menyebabkan bekalan berlebihan.Vinod yang mengendalikan rangkaian syarikat dan organisasi di bawah Kumpulan Petra, memperolehi kontrak bernilai lebih dari AS$500 juta, atau sekitar RM2.5 bilion untuk membekalkan alat bantuan pernafasan kepada kerajaan Hungary.Vinod Sekhar.MalaysiaNow melihat dokumen yang diberikan oleh seorang wartawan Hungary yang menyiasat perjanjian kontroversi itu, selepas dokumen-dokumen tersebut dikeluarkan kementerian luar negara itu setelah mendapat tekanan daripada media.Antara lain, dokumen-dokumen tersebut menunjukkan kerajaan Hungary bersetuju untuk membayar sebanyak AS$559,600,000, yang pada masa kontrak pada Mei 2020, ditukar matawang sekitar RM2.43 bilion, kepada GR Technologies, sebuah syarikat yang diwakili Vinod.Dalam sebuah wawancara di sebuah laman sesawang berita semalam, Vinod mengesahkan penglibatannya dalam membekalkan alat bantuan pernafasan kepada kerajaan Hungary, namun berkata “semua urusniaga adalah telus”.“Adakah kita akan jana wang? Ia adalah peratusan normal (dalam komisen). Orang beri masa dan tenaga untuk dapatkan, dan mereka harus dibayar,” katanya.“Pada akhirnya, saya akan dapat komisen dan saya akan berikan sumbangan kepada Hungary.”Pada Oktober tahun lalu, seorang aktivis politik Hungary yang juga ahli Parlimen Eropah mempersoalkan mengapa sebahagian besar pembelian dilakukan melalui kementerian luar negeri negara itu.“Pelik sebenarnya apabila pembelian peralatan kesihatan tidak dikendalikan oleh kementerian kerajaan yang bertanggungjawab untuk penjagaan kesihatan, sebaliknya oleh jabatan hal ehwal luar negeri,” kata István Ujhelyi.Dalam pada itu, Ligeti berkata kebimbangan mengenai pembelian alat bantuan pernafasan itu bukan hanya kerana saiznya besar, bahkan disebabkan oleh “prosesnya yang sangat mahal”.Ligeti turut berkata pembekal-pembekal dalam pembelian yang dilakukan Hungary itu “dipilih tanpa mengikut sistem dengan proses yang tidak telus dan tanpa proses tawar-menawar.”“TI-Hungary cuba buat susulan mengenai berita ini, kami mohon kebebasan maklumat daripada kementerian luar negeri dan kementerian perdagangan Hungary, dan setidaknya kami dapat dedahkan daripada respons-respons itu bahawa tidak ada alat bantuan pernafasan yang dijual semula di pasaran, jadi, dari sudut kewangan, transaksi ini adalah sebuah bencana,” katanya kepada MalaysiaNow.“TI-Hungary yakin bahawa orang-orang yang terlibat dengan skandal ini harus dihadapkan ke muka pengadilan dan kami dengan senang hati akan bekerjasama dalam hal ini.”